A) INDICTIO CAPITULI GENERALIS Sacri Ordinis Cisterciensis anno Domini M. DC. LXXXIII, die 17 maii et sequentibus celebrandi apud Cistercium. Nos, frater Ioannes Petit, abbas Cistercii… *etc. uti in anno* 1672. Omnibus et singulis … *etc.* salutem in auctore salutis. Cum vocati in una spe vocationis, solliciti esse debeamus servare mentis unitatem, ut non tantum unum corpus simus in Christo, sed etiam unus spiritus ; atque unitas illa animorumque consensio, quae omnibus votis exoptanda est, coagmentari vix possit et coalescere, nisi in vinculo pacis et charitatis : utramque ante hos annos foris et intus labefactari moesti dolentesque vidimus ; foris, inquam, vidimus concussam pacem bellorum motibus ; intus sensimus exulceratam charitatem iurgiorum contentionibus. Sed cum Dei miserantis clementia ac principum benignitate christianis Europae partibus, in quibus constituti sumus, publica tranquillitas reddita sit, restituta concordia ; atque iuxta Scripturae sententiam, in pace regnorum debeat esse pax nostra, conciliandae animorum unitati, simulque instaurandae quae sensim collabescit, Ordinis disciplinae, Domino auxiliante, allaborandum esse iudicavimus. Ut itaque pax illa Christi, quae sensum omnem exsuperat, et fraterna charitas, quae tantopere a Patribus nostris primaevisque institutis commendata est, integretur ac reviviscat ; nihil satius esse duximus, quam renovari interrupta intercisaque toto decennio comitia Ordinis generalia, in quibus utraque instaurari possit ac instaurata firmari, ut volente tandem propitioque Numine, de Ordine nostro deinceps vere dici possit, *in dilectione firmaberis*. Cum igitur bonum illud pacis omnibus optatissimum inter nos constabiliri melius nequeat, quam in Capitulis generalibus, in quibus non tantum de observatione sanctae regulae et statutorum Ordinis, sed insuper de mutua in invicem fovenda charitate, et salute animarum procuranda, tractare nos convenit. Eapropter Capituli nostri generalis celebrationem apud archicoenobium nostrum Cisterciense totius Ordinis caput, in ducatu Burgundiae et Cabilonensi dioecesi, anno Domini proxime futuro millesimo sexcentesimo octogesimo tertio, die decima septima mensis maii, feria scilicet secundam post dominicam quartam Pascha immediate sequentem, in qua *Cantate* ad introitum missae dici consuevit, vobis omnibus indicendam esse duximus, prout praesentium serie, nostra paterna authoritate indicimus, ibique dictum Capitulum generale celebrandum convocamus, statuimus ac decernimus. Quo in Capitulo de agendis et reformandis in timore Dei, iuxta regularia Ordinis instituta et constitutiones Apostolicas, ac de aliis multiplicibus et arduis negotiis quae non nisi omnium nostrum mutua sollicitudine et authoritate dirimi ac terminari possunt, vobiscum agere, Deo bene iuvante, et tractare intendimus. Ne tamen huic tam sancto operi absolvendo et perficiendo deesse velitis, vos paterno affectu rogamus et hortamur, et nihilominus vobis et cuilibet vestrum districte praecipiendo mandamus in virtute salutaris obedientiae, necnon sub poenis in const. Benedicti PP. XII, aliisque arbitrio nostro et Capituli nostri generalis infligendis, quatinus canonico seu legitimo cessante impedimento (de quo per nuntium, sicut etiam de statu monasteriorum vestrae curae commissorum certiores nos faciatis) ad Capitulum generale intra praedictam diem ibi celebrandum conveniatis, ut ea ipsa die mane primam nostram sessionem habere valeamus. Ne ulla ergo ignorantiae … *etc.* Iniungimus insuper … *etc.* Et quoniam praesentium … *etc.* Datum Parisiis in nostro S. Bernardi collegio, sub nostra subscriptione, maioris sigilli nostri appensione, et nostri secretarii ordinarii chirographo, die duodecima mensis augusti anno Domini millesimo sexcentesimo octogesimo secundo. — Sic signatum : fr. Ioannes abbas generalis Cisterciensis, fr. Renatus Dubois secretarius, et sigillatum maiori sigillo eiusdem Reverendissimi domini nostri. * * * Capitulum generale apud Cistercium celebratum anno Domini 1683, die 17 maii et sequentibus usque ad 30 maii inclusive. 1.  Post tertiam, celebrata in pontificalibus missa de Spiritu sancto a Rdo D. de Salem, ad sonum maioris campanae, convenerunt in Capitulo cum conventu Cistercii Rmus D. N. RR. DD. abbates numero quadraginta, in quibus RR. adm quatuor primi, officiarii Ordinis et alii ad praesens Capitulum generale vocati, hymnoque *Veni Creator Spiritus* decantato, versibusque et oratione a Rmo D. N. dictis, et *Benedicite* more Ordinis, idem Rmus D. N. concionem habuit. Tum cantor, accepta benedictione legit articulum ex antiquis diffinitionibus : *quomodo se habeant abbates in Capitulo generali*, caput *Chartae charitatis : de Capitulo generali*. Item, caput bullae Clementis IV quae incipit *Parvus fons*, de eodem Capitulo generali. Quibus lectis, adm R. D. de Claravalle protestationem emisit tam suo quam aliorum trium primorum abbatum nomine, quam legit in charta quam paratam habebat tenoris sequentis. 2.  In hunc coetum Ordinis convenimus confisi in Domino quod pax Dei, quae exsuperat omnem sensum, custodiet corda nostra et intelligentias nostras ; corda quidem ad firmandam charitatem Ordinis fundamentum, intelligentias vero ad dirigendos pedes nostros in viam observantiae regularis Ordini nostro, multum ab ea delapso, necessarie investigandam. Verum, Rme D., reverendique abbates, nos quatuor primi patres Ordinis astantes supplicamus vobis, quatinus liceat nobis exponere huic coetui, quod Illustr. archiepiscopus Parisiensis nobis intimavit, hanc esse Regis christianissimi voluntatem, ut tam ex parte Rmi N. quam ex nostra omnia peragantur in hoc Capitulo pacifice, nec eius celebratio dissolvatur sub praetextu contentionum forte oriendarum, salvo tamen iure partium et servata libertate edendi acta necessaria, et ea praestandi quae decent ad eorumdem iurium integritatem. Qua de causa nos, tamquam fidelissimi Regis subditi eique omnimoda obedientia ex animo devincti, declaramus nos affuturos huic Capitulo usque ad eius consummationem, et quiete ac tranquille omina [omnia] tractaturos. Et hac stante sincera animi nostri dispositione cum placuerit Rmo N. convocare hoc Capitulum generale sine nostro consilio et consensu, necessariis tamen ad legitimam eius indictionem, denuntiamus, nos antehac appellasse ad Summum Pontificem occasione similis indictionis et rerum gestarum in coetu anni 1672. Circa rationem convocandi Capitulum generale, circa complendum numerum necessarium Diffinitorum viginti quinque, circa qualitates, dignitates, et alias conditiones requisitas in eisdem Diffinitoribus, circa modum proferendi opiniones in Diffinitorio, et circa alia huiusmodi atque insuper iisdem appellationibus remissis a christianissimo Rege ad Curiam romanam terminandis inhaerendo, nos appellare a praefata *Indictione* huius Capituli praesentis, necnon eorum quae ex ea sortientur effectum ; protestarique quod nostra praesentia, nostrum silentium, nostra agendi ratio, nostra subscriptio, noster consensus, et quid a nobis propter bonum pacis et propter obedientiam mandato Regis, nobis per Ill. archiepiscopum Parisiensem intimato, actum fuerit, non poterit praeiudicium inferre praefatis nostris appellationibus, aut aliis quibuscumque iuribus, praetensionibus, actionibus, vel his quomodocumque derogare, imo in quantum foret de novo easdem appellationes et actiones qualescumque aut instantias instituimus, atque humillime postulamus, ut nobis praesentis declarationis detur actus secundum formam iuris, et tabulis Capituli generalis de verbo ad verbum, prout exprimitur in hac charta per notarios inseratur ; quo etiam modo, scilicet scripto, vobis intimamus, nos semper omnia dicta nostra esse exhibituros, imo et in scripto nos ea lecturos, ut brevitati et sincerae interpretationi provideamus. Sic signatum : fr. Claudius abbas Firmitatis ; fr. Iacobus abbas Pontigniaci ; Bouchu abbas Claraevallis ; fr. Nicolaus abbas de Morimundo. 3.  Cuius protestationis actum dari mandavit Rmus D. N. quatuor Rdis adm primis abbatibus, eamque inseri actis Capituli generalis. Tum recesserunt Rmus D. N. et Rdi adm quatuor primi abbates in Diffinitorium, toto coetu interim audiente integram lectionem praedictarum *Chartae charitatis* et bullae Clementis IV et capitis 2 regulae S. Benedicti *Qualis debeat esse abbas*. Reversisque a Diffinitorio Rmo D. N. et R. adm quatuor primis abbatibus, secretarius eiusdem Rmi legit ad analogium ordinationem Capituli generalis, quae sic se habet. 4.  *Ordinatio capituli generalis.* *Diffinitores* : Rmus. D. N. [de **Cistercio**] R. D. de Stamedio, R. D. de Columba Pictaviensi, R. D. de Grissovio, R. D. de Charitate Lingonensi, monasteriorum abbates. R. adm D. de **Firmitate**, R. D. de Septem fontibus, R. D. de Petris, R. D. de S. Salvatore de Leyra, R. D. de Charmeia, monasteriorum abbates. R. adm D. de **Pontigniaco**, R. D. de Caduino, R. D. de Valle Richerii, R. D. de Camberone, R. D. de Parisio, monasteriorum abbates. R. adm D. de **Claravalle**, R. D. de Aureavalle, R. D. de Salem, R. D. de Alna, R. D. de Castellione, monasteriorum abbates. R. adm de **Morimundo**, R. D. de Lucella, R. D. de Veteri monte, R. D. de Veteri villa, R. D. de Gratia Dei Bisuntinensi, monasteriorum abbates. *Confessarii* : R. D. de S. Urbano, R. D. de Maris stella, monasteriorum abbates ; D. Stephanus de Olloqui socius R. D. Vicarii generalis Coronae Arragonum et Navarrae Congregationis ; D. Prior de Buxeria Andegavensi, s. th. d., D. Prior de Maceriis, D. Placidus secretarius R. D. de S. Salvatore, D. Thomas Therer secretarius R. D. de Grissovio. *Magistri caeremoniarum* : R. D. de Henricovio, R. D. de S. Sulpitio, monasteriorum abbates, D. prior et supprior Cistercii, D. Albericus prior de Paradiso deputatus Poloniae. *Auditores computationum* : R. D. de Bello becco, R. D. de Porta gloni, R. D. de Ponte frigido, monasteriorum abbates ; D. Provisor collegii S. Bernardi Parisiensis, s. th. d., D. Prior de Bello prato, s. th. d., D. Prior de Loco regio, s. th. d., D. Prior de Obazina, s. th. d., D. Prior de Caro campo, s. th. d., D. Prior de Claravalle. *Contractuum examinatores* : R. D. de Villerio Betnach, R. D. de S. Remigio, R. D. de Marcelliaco, monasteriorum abbates ; D. Prior de Voto, s. th. d., D. Prior de Thoroneto, s. th. d., D. Prior de Bona requie, s. th. d., D. Rector collegii Avenionensis, D. Prior de Firmitate, D. Prior de Igniaco. *Notarii abbates* : R. D. de Chalocheio, R. D. de Fulcardimonte, monasteriorum abbates. *Promotores causarum* : R. D. de Valcellis monasterii abbas ; R. D. Coadiutor R. D. abbatis de Charmeia. *Receptores excusationum* : R. D. de Campo Mariano, R. D. de Valle dulci monasteriorum abbates, R. D. electus Visticensis, D. Prior titularis de Bella aqua, s. th. d., D. Provisor seminarii Dolani, s. th. d., D. Prior de Vallibus Cernay, s. th. d., D. Prior de Buzaio, D. Prior de Morimundo, D. Prior de Misericordia Dei, D. Prior de Grosso bosco, D. Prior de Bonavalle Viennensi, D. Prior de Insula Dei, D. Ferdinandus Höll secretarius R. D. de Salem. *Notarii ad pedes* : D. Renatus Dubois secretarius Rmi D. N. s. th. d., D. Philippus Lejuge capellanus Rmi D. N. *Portarii diffinitorii* : D. Prior de Pietate Dei, D. Prior de Frenada. 5.  Qua ordinatione perlecta idem R. praedictos quatuor primos et ceteros abbates suprascriptos instituit Diffinitores, et ab his omnibus iuramentum fidelitatis in adimplendo officio exegit, quod omnes stando praestitere, et idem R. sedendo, qui etiam iurare fecit supradictos officiales. Tum idem secretarius legit duas litteras SS. D. N. in forma *Brevis* tenoris sequentis. 6.  *Innocentius* PP. XI. Dilecti filii, salutem et Apostolicam benedicrionem [benedictionem]. — Cisterciensem Ordinem praeclaris in Ecclesia Dei meritis illustrem adeo cordi habemus, ut cum prisca sanctissimi instituti observantia florentem in praesens videre magnopere cupiamus ; quam ob rem proficiscente ad generale Capitulum dilecto filio Ioanne Antonio abbate de Tamié continere non possumus sollicitudinem quam de vestra dignitate gerimus, quin vos ardentiori quo possumus charitatis sensu hortemur, ut assiduis mutuis, si quae inter vos sunt dissensionibus ac simultatibus, studia omnia ad tollendos abusus, quos processu temporis humani generis infirmitas in pristinae disciplinae labem et detrimentum forte invexit, unice conferatis. Et si autem minime arbitremur incitamentis vos indigere ad id praestandum, cum satis valida urgentiaque habituros speremus a vestra ipsorum pietate et ab eximiis probatissimorum virorum exemplis, qui Ordinem vestrum professi sunt, curam nihilominus ea de re Nos vobis in stimulum admovemus, quo amoris erga vos nostri partes omnes impleamus. Superest ut quidquid ab huius Sanctae Sedis auctoritate in eum scopum proficisci poterit, omnino vobis polliceamini, dilecti filii, quibus interim auram Spiritus divini afflantem usque precamur, atque Apostolicam benedictionem peramanter impertimur. Datum Romae apud S. Petrum sub annulo Piscatoris die 24 aprilis 1683, Pontificatus nostri anno septimo. — Sic signatum : Marius Spinola. Et a tergo : Dilectis filiis abbati generali, ceterisque abbatibus Ordinis Cisterciensis in Capitulo generali congregatis. — Sigillatum annulo Piscatoris in cera rubea. 7.  *Secundum Breve.* — *Innocentius* PP. XI. Universis Christi fidelibus praesentes litteras inspecturis, salutem et apostolicam benedictionem. — Cum sicut accepimus, Capitulum generale monachorum Ordinis Cisterciensis in ecclesia sive in monasterio Cisterciensi, totius Ordinis capite, Cabilonensis dioecesis, die 17 maii, benedicente Domino, sit celebrandum, Nos, ut opus tam pium maiori cum fructu fiat et ad augendum fidelium religionem et animarum salutem, coelestibus Ecclesiae thesauris pia charitate intenti, omnibus utriusque sexus Christi fidelibus vere poenitentibus et confessis ac sacra communione refectis, qui praefatam vel aliquam ex ecclesiis monasteriorum monachorum huiusmodi ubique existentibus die 17 maii et singulis diebus actualis celebrationis Capituli generalis huiusmodi devote visitaverint, et ibi pro christianorum principum concordia, haeresum extirpatione, ac Sanctae matris Ecclesiae exaltatione, pias ad Deum preces effunderint, plenariam semel dumtaxat omnium peccatorum suorum indulgentiam et remissionem misericorditer in Domino concedimus, praesentibus post celebrationem Capituli huiusmodi minime valituris. Volumus autem, ut si pro impetratione, praesentatione, admissione, seu publicatione praesentium aliquid vel minimum datur, aut sponte oblatum recipiatur, praesentes nullae sint. Utque praesentium transumptis [transsumptis] etiam impressis manu alicuius notarii publici subscriptis et sigilli personae in dignitate ecclesiastica constitutae, seu Procuratoris generalis dicti Ordinis munitis, eadem prorsus fides adhibeatur, quae adhiberetur ipsis praesentibus, si forent exhibitae vel ostensae. — Datum Romae apud S. Petrum sub annulo Piscatoris die 15 martii 1683, Pontificatus nostri anno septimo. — Signatum : I. G. Slusius. Gratis pro Deo et scriptura. — Sigillatum annulo Piscatorio in cera rubea. 8.  Quibus lectis, iussit Rmus D. N. ut omnes Diffinitores in locum Diffinitorii secederent, ibi sessionem continuaturi. Et sic eodem R. D. N. et ceteris 24 Diffinitoribus in dicto loco residentibus cum eiusdem Diffinitorii praedictis officiariis, requisivit D. de Valcellis primus Promotor, ut iuxta statuta legerentur diffinitiones ultimi Capituli generalis de anno 1672. Cui lectioni supersederi requisivit R. adm de Claravalle tam suo quam aliorum trium primorum abbatum nomine, et renovavit suae et illorum protestationes factas in ultimo Capitulo de anno 1672, per actum quem legit in charta quam prae manibus habebat, ut sequitur. 9.  Rme D., Reverendique abbates. Per obedientiam mandato Regis nobis significato ab Ill. praesule Parisiensi, descendimus ad patiendam istam rationem novam et insolitam colligendi voces capitatim, cum per alias vias iuris nobis procedendum esset. Verum consentiente Rege christianissimo ut saltem nostrorum iurium firmitatem tueamur per acta congrua et convenientia in hac opportunitate, vobis, Rme domine et toti conventui significamus, nos permanere in iam actis appellationibus coram Sua Sanctitate indecisis per iudicium contradictorium, et intentatis per nos de hoc modo viritim opinandi occasione conventus habiti anno 1672, et quantum opus est, eas renovamus, et praeterea appellamus de hac praesenti forma opiniones praeferendi et colligendi, quibus praefatis appellationibus protestamur, non derogaturos ubique per sequentes deliberationes istius Capituli, quas Rmus D. pro suo modo et voluntate prosequetur, neque per alias nostras quascumque actiones huius Capituli et huius nostri praesentis dicti postulamus actum nobis tribui modo authentico, illudque inseri de verbo ad verbum inter acta praesentis Capituli per notarios iuxta tenorem quo exprimitur in praesenti instrumento, quod eis porrigimus. Signatum : fr. Claudius abbas Firmitatis ; fr. Iacobus abbas Pontigniaci ; Bouchu abbas Claraevallis ; fr. Nicolaus abbas de Morimundo. 10.  Cumque ex decreto legendi praecedentis Capituli generalis diffinitiones iuxta statuta, orta fuisset quaestio de modo votandi seu suffragium ferendi in deliberationibus capitularibus, adm R. de Firmitate requisivit, ut actis insereretur protestatio tenoris sequentis. 11.  Rme ceterique Rdi Patres. Cum hic modus opiniones colligendi sit contrarius constanti usui, humiliter petimus nos quatuor primi patres Ordinis pro bono totius Ordinis, iure nostro et felici progressu istius Capituli, ut placeat vobis praxim antiquam consuetam observare, et nobis permittere, ut nos singuli convocemus quatuor nostros Diffinitores, quibus cum secreto deliberemus et postea alta voce proferamus opiniones nostrae filiationum, et denique vos, Rme D. concludatis ad pluralitatem vocum quinque filiationum. Cuius nostrae postulationis actum nobis tribui, et eam de verbo ad verbum inseri in chartis praesentis Capituli per notarios requirimus. Signatum : fr. Claudius abbas Firmitatis ; fr. Iacobus abbas Pontigniaci ; Bouchu abbas Claraevallis ; fr. Nicolaus abbas de Morimundo. 12.  Post quam protestationem requisivit primus Promotor, cum deliberandum incumberet Capitulo ante omnia de praefato modo votandi, quem Rdi adm quatuor primi praetendebant fieri debere secreto per filiationes et non publice per capita seu per singulos Diffinitores, sicut hoc ultimo modo factum fuerat in praefato Capitulo de anno 1672, et dicti adm R. quatuor primi abbates per varias appellationes et protestationes super hoc punctum se partes dudum constituerant et iam tum constituebant, necesse esse iuxta Ordinis constitutiones, ut ipsi adm R. quatuor primi a Diffinitorio discederent, dum in eo de hac quaestione deliberaretur. Tumque discesserunt, et recedendo adm R. D. de Claravalle multis egit, ut probaret Rmum D. N. pariter recedere debere, praetendens eum hac in causa pro parte se gessisse in variis tribunalibus, petiitque cum tribus aliis adm. R. primis abbatibus, ut deliberatio differretur usque post meridiem, ut melius intelligeretur. Ad quae Rmus D. N. dixit, quod licet non nomine proprio sed totius Ordinis validitatem ultimi Capituli generalis et modum in eo votandi per capita singulorum tuitus sit, et sic pars dici non debeat, cum non ad se specialiter causa respiceret, sed ad Ordinem universum representatum per ultimum Capitulum generale, quod a R. adm quatuor primis impugnatur. Et aliunde in praedictis modis votandi nulla sua privata auctoritas reperitur, sed tantum communis omnibus abbatibus, ibique tantum agitur de observatione constitutionum Ordinis, quas vindicare adversus quoscumque sibi incumbit, ut totius Ordinis capiti ; quia tamen nihil unquam omisit quo suum ad pacem reformandam studium testaretur, velle pro bono pacis a Diffinitorio discedere interim dum deliberabitur. Et cum ipsi discedenti circumstarent omnes DD. Diffinitores rogantes ne discederet, perstitit in proposito, commisitque R. D. de Caduino tamquam antiquiori Diffinitori, ut illi praeesset in absentia sua, declarans se subiicere iudicio Diffinitorii ; eoque dictum Diffinitorium statuit esse acceptandum spontaneam discessionem praedicti Rmi D. N. Et sic ipso et dictis quatuor foris remanentibus deliberandum esse pomeridianis horis de principali circa modum votandi in Capitulis generalibus. 13.  Eadem die 17 maii, horis pomeridianis, ad sonum maioris campanae convocato Diffinitorio, cui absentibus Rmo D. N. et R. adm quatuor primariis abbatibus, praefuit R. abbas de Caduino, Promotoribus requirentibus ut quaestio de modo votandi ad hanc sessionem decreto Capituli dilatam terminaretur. Questione ab ipsis Promotoribus in utramque partem agitata, reque omnino eliquata, dictisque Promotoribus et notariis ad pedes extra aulam Diffinitorii dimissis, et non obstante eorumdem Promotorum protestatione praetendentium se exire non debere, R. D. de Caduino renovata obligatione secreti, quo tenentur RR. DD. Diffinitores et notarii abbates, in deliberationem misit quaestionem tanta contentione agitatam de modo votandi, utpote a cuius praevia decisione continuatio Capituli dependebat, scilicet an Praeses quisquis sit Capituli debeat in omnibus deliberationibus faciendis suffragia exquirere capitatim, id est singulorum Diffinitorum, qui in audientia omnium dicant, et secundum maiorem partem suffragiorum sic publice datorum concludere et diffinire. An vero omnes Diffinitores in quinque coetus, singulo coetu constante ex quatuor Diffinitoribus, quibus singulis coetibus praesiderent respective Rmus D. N. et RR. adm quatuor primi abbates, qui in secreto auditis quatuor suorum Diffinitorum suffragiis concluderent secundum maiorem partem illorum quatuor, et referrent publice Diffinitorio sententiam filiationum suarum respective. 14.  Auditis itaque singulorum Diffinitorum suffragiis secundum maiorem eorum partem fuit conclusum et diffinitum a R. D. de Caduino Praesidente, vota esse ferenda iuxta Ordinis statuta capitatim et non per filiationes, salvis hinc inde iuribus et appellationibus. Tum deputati sunt a Diffinitorio unus Diffinitor et alter notarius abbas, qui notificarent Rmo D. N. et quatuor primis quaestionem ob quam exierant a Diffinitorio, esse terminatam, et sic posse loca sua in Diffinitorio repetere. Qui omnes in Diffinitorium redierunt cum ceteris officiariis usque modo dimissis. Mox publice pronuntiata fuit praedictis R. D. N. et quatuor primis praefata diffinitio ab uno ex notariis abbatibus. His peractis R. D. de Caduino nomine suo et abbatum S. O. eminit protestationem tenoris sequentis, quam petiit actis inseri, quod et concessum est. 15.  Ego frater Petrus Mary, abbas Caduini, tum nomine meo quam ceterorum abbatum et monasteriorum S. O. declaro me venisse ad Capitulum generale, ut obediam Ordini et cum aliis abbatibus in quantum potero collaborem pro reformatione Ordinis. Quia tamen iam olim fecimus quasdam protestationes et appellationes pro conservatione iurium et privilegiorum S. O., pro quibus sunt instantiae pendentes et indecisae in Curia romana. Propterea protestor, quod si in praesenti Capitulo generali aliquid fuerit factum, statutum vel ordinatum contra huiusmodi protestationes et appellationes, iura et privilegia tum mea tum aliorum praesentia, silentium et modestia atque subscriptio nullum possint eis facere praeiudicium. Cuius meae protestationis postulo mihi dari actum, eamque inseri in actis Capituli generalis. — Actum in dicto Capitulo generali Cistercii convocato die 17 maii 1683. Signatum : fr. Petrus abbas Caduini. — Huic praesenti protestationi nos abbates infrascripti adhaeremus : fr. Carolus abbas Aureaevallis ; fr. Eustachius abbas de Septem fontibus ; fr. Guillelmus abbas Veteris villae ; fr. Petrus abbas de Columba ; fr. Dominicus abbas de Valle Richerii ; fr. Claudius abbas de Castellione ; fr. Stephanus abbas de Charmeia ; fr. Thomas coadiutor de Charmeia. 16.  Tum R. D. de Valcellis, primus Promotor, protestatus est nomine omnium abbatum contra protestationes huc usque factas in Capitulo ; quare motus R. adm D. de Pontigniaco enixe requisivit ut D. Promotor proferret procurationes vi quarum protestabatur. Cui respondit Rmus D. N. ipsum non egere procuratione, sed ad hoc sufficere quod sit Capituli generalis Promotor et Procurator constitutus. 17.  Insuper idem Promotor requisivit, ut quae fuerat interrupta praecedentis Capituli generalis lectio continuaretur, quae decreto Capituli fuit continuata per secretarium Rmi D. N. Et cum legeretur decretum dicti Capituli circa *Directorium* faciendum pro educatione novitiorum a dominis deputatis ab eodem Capitulo, mandavit Rmus D. N. domino de Charitate ut resciret quid factum fuerit per deputatos et ad Capitulum referret. 18.  Sequenti die scilicet 18, post missam in pontificalibus de Beata Maria celebratam a R. D. de S. Salvatore, Vicario Congregationis Arragonum, ad sonum maioris campanae, ut solitum est, congregato Diffinitorio, et continuata lectione actorum praecedentis Capituli generalis, R. adm de Claravalle emisit protestationem quae sequitur, quam legit in carta quam habebat, et cuius actum petiit, quod et concessum fuit. 19.  Neminem istius coetus generalis latere potest, per nos primarios Ordinis Patres actam esse appellationem a Rege christianissimo transmissam ad Summum Pontificem de convocatione illius Capituli facta sine nostro consilio et consensu, de eius celebratione et de pluribus in eo gestis, praedictamque appellationem nostram adhuc esse indecisam, unde fit, Reverendissime, Rdi abbates et ceteri abbates, ut lite pendente nihil possit innovari circa prafatum [praefatum] Capitulum 1672 sive per ratihabitionem, sive per confirmationem, sive alio quocumque modo ; et propterea protestamur nos persistere in praefata appellatione, nosque postulare humiliter ab eo coetu, ut ulterius non procedatur ad lectionem, ratificationem et confirmationem illius, et si res amplius urgeatur, declaramus nos protestari de nullitate, nosque appellare adhaerendo primis nostris appellationibus iam delatis ad SS. D. N. de his omnibus quae gesta fuerint a vobis hac in re, huius nostrae declarationis, protestationis et appellationis actum postulamus, et eas incribi [inscribi] in actibus praesentis Capituli. — Signatum : fr. Claudius abbas Firmitatis ; fr. Jacobus abbas Pontigniaci ; Bouchu abbas Claraevallis ; fr. Nicolaus abbas de Morimundo. 20.  Idem R. adm de Claraevalle aliam emisit protestationem, infra proxime inserendam, quam legit in instrumento ad hoc parato, adversus transactionem a se et aliis tribus primis abbatibus factam cum Rmo D. N. vel eius Procuratoribus die 4 septembris 1675, cuius actum petiit protestationis, quod et concessum est. 21.  Instrumentum illius transactionis praetensae involvitur in lite pendente coram Summo Pontifice, et de eo agitur in eadem indecisa controversia. Quae quidem controversia circa ratificationes praedicti Capituli intacta remansit a sanctione Regis, propterea praefata transactio non dat ius aliquod innovandi circa dictum Capitulum generale, nec obest nostris protestationibus et appellationibus, quibus declaramus nos semper insistere, et de hac praesenti protestatione actum nobis tribui postulamus, eamque scribi inter acta huius Capituli generalis de verbo ad verbum per notarios eiusdem Capituli. — Signatum : *ut supra*. 22.  Contra quas protestationes protestatus est R. D. primus Promotor nomine Capituli. — Addidit R. adm de Claravalle tam suo quam aliorum trium primorum abbatum nomine aliam protestationem adversus decretum Diffinitorii in praecedenti sessione editum circa modum votandi per capita et non per filiationes. Cuius protestationis, quam legit in scripto, tenor est, eiusque actum petiit, quod et concessum est. 23.  Perseverantes nos quatuor primi Patres Ordinis in zelo observantiae regularis promovendae et augendae in Ordine nostro atque in obedientia Regis christianissimi mandato, nobisque per Ill. archiepiscopum Parisiensem declarato, de non intermittenda praesentis Capituli celebratione, post Diffinitores et officiarios electos in initio Diffinitorii, deprehendimus Rmum D. N. voluisse contra constantem morem et consuetudinem Ordinis colligere suffragia viritim seu capitatim et non per filiationes quod sane fuisset nobis occasio legitima et obsistendi per formas iuris, ac proinde huius Capituli prosecutionem variis contentionibus ex nostra parte necessariis intercidendi, nisi praedictis rationibus pietatis erga Ordinem et obedientiae erga Regem moti, ac pro bono pacis propositum iniissemus aliquid de nostro evidentissimo iure in deliberationem et quasi in arbitrium cetererum [ceterorum] Diffinitorum committendi, scilicet ut R. D. N. nobisque quatuor primis abbatibus recedentibus a Diffinitorio ceteri Diffinitores dirimerent quomodo pro hac vice tantum et in sola regularis disciplinae materia essent suffragia, sive capitatim sive per filiationes. Sed hoc consilium nostrum statim videmus versum in nostrum detrimentum et nostrorum iurium perniciem, quorum causa prudens est et indecisa coram Summo Pontifice, ad quem delata est a Rege christianissimo. Etenim illi Diffinitores mox attentarunt iudicare absolute et pro semper de modo opiniones edendi in Capitulis generalibus, atque decidendi rem iuxta statuta, quae supponunt hac in re esse edita, quae tamen nec unquam fuerunt nobis producta, nec in hoc iudicio citata, discussa aut examinata. Sicque processerunt ad iudicium ferendum de rebus ad SS. D. N. spectantibus, nec per nos eorum examini subiectis. Propterea declaramus vobis, nos nunquam intendisse arbitrio Diffinitorum exponere ullum ex nostris iuribus, nullamque rem devolutam ad Regem christianissimum vel Summum Pontificem, neque intendere quod in progressu huius Capituli aliquid decernatur circa praedicta nostra iura, sed tantum de regulari observantia, circa quam pro hac vice tantum capitatim procedemus ad suffragia propter adductas a nobis rationes. Neque mirum est quod illi Diffinitores egerint et in gratiam Rmi D. N., et contra sibi demandatam a nobis provinciam, cum octo ex illis sint S. O. abbates et in hac re nostrae partes expressae ; utpote qui supplices libellos obtulerunt in supremo Regis consistorio in hunc finem ut per capita darentur suffragia in Capitulis generalibus, ac propterea eorum exclusionem expetierimus. Duo alii, videlicet RR. abbates de Stamedio et de Charitate sunt Procuratores constituti a Rmo D. N. contra nos, tam coram Summo Pontifice quam coram Rege christianissimo, ac proinde a iure excludendi a Diffinitorio. Alii omnes sunt extranei a regno Galliae quorum nullus adfuit Capitulo generali Ordinis, et quidem declaraverunt antequam exierimus se penitus ignaros esse iurium illorum, de quibus est inter R. D. N. et nos contentio. Quo circa cum partes nostrae scilicet plurimi Diffinitorum, tum Procuratores R. D. N. contra nos, *cum praefati extranei a regno rerum* agitatarum nescii non possint esse nostri iudices, protestamurque denuo nos non submisisse, Diffinitorum examini ac iudicio ullum ex nostris iuribus ; nec etiam velle quidquam eis submittere de controversis pendentibus et indecisis. Protestamurque de nullitate eorum, quae gesta sunt aut gerenda hac de re ; et adhaerendo praecedentibus nostris protestationibus et appellationibus, appellare de quibuscumque intentatis aut intentandis ultra limites regularis observantiae. Et interim postulamus, ut iudicium in ultimo Diffinitorio hesterno circa hanc materiam prolatum nobis scripto, sicut est de iure, communicetur, et detur instrumentum de rebus hac in causa gestis, atque etiam indicentur statuta praetensa, quae citaverunt. Quorum omnium actum postulamus, et inscriptionem de verbo ad verbum in tabulis Capituli praesentis. — Signatum : fr. Claudius … *etc. ut supra*. 24.  Hortante autem Rmo D. N. Rdos quatuor primos abbates, requirente quoque Promotore, ut ab huiusmodi protestationibus in ceterum abstineant, continuata fuit lectio diffinitionum praecedentis Capituli. Et cum una esset inter eas de *Rituali* Ordinis conficiendo ad statuendam ceremoniarum uniformitatem, multiplexque a variis Ordinis personis confectum fuerit, requisivit Promotor, ut examinaretur a commissariis deputandis. Et ad hoc commissi sunt RR. DD. de Aureavalle, de Pontefrigido, et venerabiles Priores Cistercii, Firmitatis, Pontigniaci, Claraevallis, D. Ursus Schultz secretarius R. D. de Maris stella, qui illud examinent et de eo ad Capitulum referrant [referant]. 25.  Tum eidem domino de Aureavalle commisit Capitulum generale, ut statuat infra huius Capituli limites formulam pro educandis novitiis, quam confectam Capitulo praesentabit approbandam. 26.  Eadem die, hora prima pomeridiana, dato signo, ut supra, ad Diffinitorium, in eoque omnibus praesentibus Promotor legit libellum supplicem procuratoris de Bona cumba, quo petebat ut dicto monasterio Capitulum generale adiudicaret varias pecuniarum summas ceteraque relicta a defuncto D. Ioanne Malgoirés, Procuratore generali Ordinis in Curia, dictoque procuratore audito, dati sunt commissarii RR. DD. de Caduino et de Valle Richerii, qui rem examinarent et Capitulo referrent. 27.  Concessum fuit R. D. de Salem, ut in suo monasterio fiat festum s. Iosephi deinceps sub ritu sermonis minoris. Item, R. D. de Aureavalle pro festo s. Mennae martyris, cuius insignes reliquiae in suo monasterio asservantur. 28.  Cum audierit Capitulum generale diversis Ordinis personis a nonnullis patribus abbatibus et etiam a Rmo collatos fuisse titulos abbatiarum seu prioratuum ab haereticis seu infidelibus detentorum, haecque cedant in ipsorum animarum perniciem et regularis disciplinae ruinam, variisque hoc praetextu litibus monasteria subiaceant, talesque personae quasi a superiorum suorum auctoritate penitus emancipatae vivant ; huic malo providens Capitulum generale declarat, praefatas collationes nullas et irritas fuisse et esse, ac pro talibus in posterum a quibusvis Ordinis personis habendas esse, districtissimeque prohibet, ne ulla Ordinis persona similes titulos conferat quibusvis Ordinis personis, sub poena nullitatis absque alia declaratione. 29.  Declaravit R. adm D. de Claravalle Rmo D. N. quod cognito se horis matutinis quamdam protestationem emisisse, cuius quasdam voces dure acceperint idem Rmus et Diffinitores, tamquam possent esse aliquibus illorum iniuriosae ; intentionis suae nunquam fuisse per ipsam protestationem quemquam offendere, talesque voces dure acceptas in originali non reperiri, sed male per scriptores in protestatione insertas fuisse, petiitque ut originalis illa protestatio actis inseratur, quod et factum est tenore sequenti de mandato Capituli. — Perseverantes … *etc. ut supra n°* 23, *additis verbis ibidem italicis litteris impressis*. 30.  Die 19 eiusdem mensis maii, celebrata missa de defunctis a R. D. de Maris stella, et facta a Rmo D. N. absolutione defunctorum, in Capitulo dato signo convenerunt omnes Diffinitores in Diffinitorium praeter adm R. de Morimundo absentem causa infirmitatis. In quem locum vocati sunt et convenerunt ceteri domini abbates non Diffinitores ; missoque in deliberationem an praeter abbates non Diffinitores vocandi essent ceteri Capituli generalis officiales, et alii de Ordine benemeriti. Sancitum fuit ut vocarentur omnes ; ita tamen ut si prae multitudine oriretur incommodum, de hoc provideretur in sequenti sessione. 31.  Interim R. D. de Valcellis primus Promotor emisit protestationem contra protestationem hesterna die a R. adm quatuor primis emissam, qua declarabant, se non agnoscere praesens Diffinitorium pro suo iudice quoad quaestionem de modo votandi. Cuius suae protestationis idem D. Promotor requisivit actum, qui et concessus fuit. Protestatio autem talis est. — Cum non ignorent R. Dni et pariter congregati R. D. Diffinitores, heri mane factam fuisse protestationem a R. adm D. quatuor primis abbatibus de Firmitate, de Pontigniaco, de Claravalle et de Morimundo, qua declararunt se non agnovisse hoc praesens Diffinitorium pro legitimo iudice super negotio et difficultate de modo votandi, quaque voluerunt aliquot a R. D. Diffinitoribus tamquam extraneos et iurium illorum de quibus tunc quaestio penitus ignaros recusare, cum tamen dictos R. D. Diffinitores ante iudicium non recusassent, sed tantum tempore pomeridiano, in quarta scilicet huius Diffinitorii sessione ; sed e contra vestrum ipsum Diffinitorium pro legitimo iudice agnovissent, cum ad requisitionem nostram, quia in hoc negotio partes egredientes ex hoc Diffinitorii loco petierint pariter egressum Rmi D. N. ut libertas integra eidem Diffinitorio relinqueretur ; imo et instituerint differendum huiusmodi iudicium super praedicta difficultate votandi usque ad quartam sessionem post meridiem eiusdem diei faciendam, ut de suo ipsi scilicet iure RR. DD. Diffinitores, quos paulo ante extraneos et iurium ipsorum penitus ignaros declararant [declararunt], possent instruere ; quod ipsum eis ab hoc Diffinitorio concessum fuit. Quapropter requiro ex officio actum contra praedictam protestationem praedictorum quatuor adm R. primorum abbatum, eumque actum peto inseri actibus huius Capituli generalis. Promotor hac 19 mensis maii 1683. — Signatum : fr. Richardus abbas de Valcellis. 32.  Mox R. adm D. de Claravalle requisivit actum contrarium tam suo quam aliorum primorum nomine, affirmans huic consentire R. adm D. de Morimundo licet absentem. Insuper conquestus est R. adm D. de Claravalle quod R. D. Promotor suo motu propalarit coram abbatibus non Diffinitoribus rem in secreto Diffinitorii factam. 33.  Congregatis igitur in Diffinitorio omnibus Capituli generalis officiariis et aliis de Ordine benemeritis, proposuit R. D. de Valcellis primus Promotor, deliberandum an monachi Ordinis nostri, qui parochias extra monasteria habent, ad ipsa sint revocandi, vel in parochiis suis relinquendi. Qua facta propositione, R. adm D. de Claravalle dixit, rem fore longioris morae multitudine consultandorum, si omnes singillatim audirentur. Et statutum fuit, in hac praesenti sessione omnes vocatos et sedentes iam in Diffinitorio esse audiendos ; et de cetero res deliberandas scripto tradendas esse Dnis consultoribus, ab ipsis extra Diffinitorium discutiendas, quorum mentem duo ex illis ad Diffinitorium referrent. 34.  Requirente Promotore ut in executione decreti Capituli generalis de anno 1667, et sanctioris consilii magni Regis christianissimi taxa contributionum uniuscuiusque monasterii conficiatur. Statuit praesens Capitulum generale, quod antiqua taxa a Rdis D. de Aureavalle et Valle Richerii revideatur et authenticetur, et a notariis subsignetur. Qua quidem taxa si gravantur aliaqua monasteria, eis provideatur per Capitulum generale. 35.  Congregatis in Diffinitorio Rmo D. N. ceterisque Diffinitoribus more solito, exceptis R. adm D. de Morimundo, R. D. de Parisio et de Alna infirmitatis causa absentibus, venerunt in Diffinitorium venerabilis Prior, procurator et duo alii religiosi huius monasterii Cistercii, requirentes ut antiquum debitum in favorem dicti monasterii a Capitulo generali renovaretur ; iisque egressis et etiam Rmo D. N. cum qui monasterii causa hic ageretur, sancitum fuit, ut exhiberentur et legerentur in Diffinitorio instrumenta istius antiqui debiti, maxime vero decretum Capituli generalis anni 1667, de hoc negotio editum. Quibus instrumentis et decreto exhibitis, deputati sunt R. D. de Caduino, de Petris et de Castellione, qui iis visis et examinatis, et etiam originali dicti decreti, quod praefatum monasterium proferre tenerentur signatum saltem a dominis duobus notariis abbatibus illius Capituli generalis, ad praesens generale Capitulum referrent. 36.  Reverso in Diffinitorium Rmo D. N. conquestus est R. adm de Claravalle adversus D. Promotorem, quod in protestatione per illum facta contra protestationem quam dicti adm R. quatuor primi emiserant, adversus auctoritatem praesentis Diffinitorii, aliqua inseruerat, quae in praedicta eorum protestatione secunda de die hesterna habebantur. Quibus respondit idem Promotor ultro se revocaturum suam protestationem, si praesens Diffinitorium sibi sufficienter satisfactum putaret per accusationem, quam idem R. adm D. de Claravalle suo et primorum abbatum nomine fecerat in ultima protestatione de terminis durioribus in ultima contentis. 37.  Tum R. D. de Salem tam suo quam aliorum Diffinitorum nomine protestatus est adversus duriores illas voces contentas in praefata protestatione quatuor primorum, quod nempe non agnoscerent praesens Diffinitorium pro suo legitimo iudice quoad quaestionem de votandi modo, quia in Diffinitorio alii erant exteri iuris partium ignari, aliique pro partibus se habebant. Cuius protestationis actum petiit, qui et concessus est. 38.  Rmus D. N. videns Diffinitorium fatigatum tot protestationibus et contentionibus ex parte R. adm primorum abbatum excitatis, et tempus inutiliter a tribus diebus consumi, petiit actum contra huiusmodi tam frequentes protestationes, qui concessus fuit. Idem petierunt R. D. de Septem fontibus et de Veteri monte declarantes se recessuros de Diffinitorio, si continuarentur eiusmodi protestationes et altercationes. 39.  Reverendus vero adm D. de Pontigniaco protestatus est adversus R. D. Promotorem quod causam dedisset tot contentionibus et protestationibus et actum requisivit, qui et concessus est. 40.  Die 20, celebrata missa in pontificalibus a R. D. de S. Urbano, coacto de more Diffinitorio, decretum fuit nullum admittendum esse libellum supplicem, sive Capitulo generali, sive Rmo D. N., nisi debita subscriptione munitum. 41.  Decrevit praesens Capitulum generale in executionem diffinitionis nuper latae contra inanes abbatiarum vel prioratuum in partibus haereticorum vel infidelium titulos, ut fr. Nicolaus Lefebvre praetextu huius vani tituli prioris de Clarocampo iam diu egressus e suo monasterio de Villario in Brabantia, ad illud redire compellatur, et ordinationi per Rmum D. N. super hoc nuper factae obedire. Et si post notitiam huius decreti recusaverit, per Vicarium generalem vel proprium abbatem cogatur censuris, imo si necesse fuerit, etiam auxilio brachii saecularis, in plenaria Ordinis potestate. 42.  Annuit praesens Capitulum generale R. D. de Castellione petenti, quod monasterium suum occasione bellorum incendio et pluribus calamitatibus afflictum a contributionibus huc usque debitis absolveretur. 43.  Circa contributiones diffinitum fuit, ut quae huc usque solutae non fuerunt, non exigantur in Gallia nisi a 29 annis, et extra Galliam iuxta morem uniuscuiusque regionis ; quod abbatum visitatorum monasteria eximantur a solutione earum, quamdiu fuerint Visitatores seu Vicarii generales. Et quod commendatarii monasteriorum, quorum Priores sunt Visitatores, easdem teneantur solvere Syndicis, qui eas reddant cellerariis praefatorum monasteriorum ob varias expensas, quae ab eis fiunt occasione horum vicariatuum. Et quia antiquae taxae revidendae et renovandae praefati deputati vacare non poterant, commissum fuit Rdis D. de Bello becco et de S. Sulpitio et venerabili Provisori collegii S. Bernardi Parisiensis, Priori de Obazina, Priori de Carocampo et secretario Rmi D. N. ut hoc opus perficerent, et monasteria non taxata taxarent, et indebite gravata sublevarent, de hoc ad Capitulum generale relaturi. 44.  Eadem die, horis pomeridianis, convocatis, ut moris est, omnibus Diffinitoribus, absente R. adm D. de Morimundo propter infirmitatem, R. D. de Stamedio dixit se expedito cursore accepisse decretum S. C. Episc. et Regularium negotiis praepositae circa controversias praesens generale Capitulum spectantes, quod legit tenore sequenti. — In causa et causis vertentibus inter abbatem generalem Ordinis Cisterciensis ex una, et quatuor primarios abbates eiusdem Ordinis partibus ex altera, S. C. Emin. S. R. E. Cardin. negotiis et consultationibus Episc. et Regul. praeposita, partibus ipsius auditis, referente Emin. Fransono, censuit ac declaravit, in proximo futuro Capitulo generali dicti Ordinis servandam esse formam praescriptam in constitutione f. m. Clementis IV incipiente *Parvus fons*, reservatis reliquis iuribus ambarum partium prout praesentis decreti tenore servari mandat. Romae 30 aprilis 1683. Signatum : G. cardinalis Carpineus. Et infra : B. Panciaticus secretarius. Et sigillatum. 45.  Quod decretum R. D. Promotor requisivit actis inseri, quod et concessum fuit. Insuper declaravit Rmus D. N. obedientiam se semper exhibuisse praedictae bullae. Rdi adm quatuor primi abbates declaraverunt se praefatae bullae obedientiam exhibuisse in Capitulis annum 1670 praecedentibus. Et petentibus iisdem quatuor primis copiam authenticam illius decreti, concessa fuit ex tempore a notariis abbatibus Capituli generalis. 46.  Post requisitionem Promotoris, ut decerneret Capitulum generale modum quo Rmus D. N. visitare debeat R. adm. quatuor primos abbates, eorumque monasteria, occasione cuiusdam controversiae, cuius decisio remissa fuit praesenti Capitulo per arrestum sanctioris consilii Regis de die 24 augusti anni 1675. facta fuit protestatio a R. adm D. de Pontigniaco nomine suo et trium aliorum primorum abbatum quam legit in scripto, cuius tenor est. Interpretatio decreti Capituli generalis de anno 1623 de visitatione quatuor primorum abbatiarum Ordinis nostri per Rmum D. N. cum assistentia duorum ex quatuor primariis abbatibus patribus Ordinis a Rege christianissimo quidem remissa ad Capitulum generale, Capitulum, inquam, rite et debite more convocatum, suaque suffragia solito modo proferens ; quod cum minime in praesenti reperiatur, protestamur nos quatuor primi patres Ordinis, si quid ab hoc coetu circa hanc materiam contra nostra iura proferatur, nos per vias iuris processuros, nec non appellaturos. Cuius nostrae protestationis actum postulamus et inscriptionem illius de verbo ad verbum in monumentis huius Capituli. — Signatum : fr. Claudius abb. Firmitatis ; fr. Iacobus abb. Pontigniaci ; Bouchu abb. Claraevallis ; fr. Nicolaus abb. de Morimundo. 47.  Egressisque a Diffinitorio R. D. N. et tribus adm R. D. primis abbatibus, quia ad eos specialiter haec causa pertinebat, praesidente R. D. de Caduino, lectaque sanctione consilii Regis christianissimi de die 24 augusti anno 1675, qua Maiestas sua remisit ad praesens Capitulum generale interpretationem decreti Capituli generalis de anno 1623, circa visitationem faciendam ab abbate Cisterciensi in abbatiis Firmitatis, Pontigniaci, Claraevallis et Morimundi, praesens Capitulum generale deputavit R. D. de Aureavalle, de Veterimonte et de Veterivilla ad Rmum D. N. et quatuor R. adm primos, quatinus iisdem intimarent, ut in ipsorum commissariorum manu iidem reponerent instrumenta et rationes quibus se tueri vellent, et quae in Diffinitorio ad sessionem crastinam, pomeridianis horis, iis pro termino peremptorio assignatam referrant [referant]. 48.  Ad requisitionem Promotoris, ut solverentur a Capitulo generali expensae praefati cursoris huc expediti Ludguno [Lugduno] missi ut afferret ad hocce Capitulum suprainsertum decretum Sacrae Congregationis, statutum fuit, ut quia pro pace Capituli hoc factum est, ex contributionibus Ordinis exsolverentur, salvo tamen recursu adversus eos ad quod spectabit, sumptus refundere. 49.  Requirente etiam Promotore, reversis in Diffinitorium R. D. N. et tribus R. adm primis abbatibus, aegrotante, ut dictum est, R. D. de Morimundo, lectum et intimatum fuit decretum suprascriptum circa visitationem. 50.  Ad querelam R. D. de Caduino, quod se renuente et contradicente, Visitator provinciae Tholosanae praesumpserit recipere duos novitios ad habitum et professionem pro monasterio de Ardorello, filiationis eiusdem R. D. de Caduino, sancitum fuit, Visitatores non potuisse admittere eius novitios ad habitum et professionem, ipso R. D. Patre abbate renuente. — Declarat autem praesens Capitulum generale non esse suae intentionis comprehendere in hoc decreto Visitatores S. O. 51.  Insuper deputavit idem Capitulum generale R. adm D. de Claravalle et Rdos D. de Caduino et de Stamedio ut certos figerent limites inter auctoritatem patrum abbatum et Visitatorum seu Vicariorum generalium, et utrorumque iura determinarent. 52.  Pro dilucidiori explicatione diffinitionis praecedentis Capituli generalis circa ordinem quam tenere debeant monachi secundum regulam, praesens Capitulum generale statuit, standum esse praxi et consuetudini, qua soli sacerdotes ceteros monachos praecedunt. 53.  Renovanda etiam duxit praesens Capitulum generale duo decreta Distinctionis XI, cap. 1 *Antiquarum Diffinitionum*, quae talia sunt. — Novitiorum qui primus ingreditur capitulum, si perseveraverit, prior habeatur etiamsi benedicatur posterior ante ipsum. — Novitii qui ea die qua exeunt revertuntur, nihil de ordine suo perdunt, sed deinceps ex integro novitiatum compleant. 54.  Pro uniformitate stabilienda in tonsura regulari, statuit Capitulum generale eam iuxta *Breve* Alexandri VII faciendam esse in toto Ordine sicut monachi monasterii Cistercii deferre solent. Declarat autem idem Capitulum generale iuxta decretum praecedentis Capituli generalis circulum illius non debere excedere latitudinem minoris digiti, et tam supra quam infra illum circulum radendum seu tondendum esse. 55.  Si quis tonsuram monachalem non deferat, si sit superior, sit suspensus a suis functionibus publicis. Si monachus, sit ultimus in omnibus locis usquedum tonsuram fecerit iuxta praefatum decretum. 56.  Die 21 post missam in pontificalibus celebratam per R. D. de Campo Sanctae Mariae, coacto de more Diffinitorio ad sonum maioris campanae, absentibus tamen adm R. D. de Morimundo et R. D. de Camberone, causa infirmitatis, R. D. Promotore referente composita esse duo *Ritualia*, unum a R. D. coadiutore de Charmeia, aliud a D. Nicolao Villaert monacho Dunensi, iuxta praescriptum duorum praecedentium Capitulorum generalium, eaque examinari requirente, et in lucem quamprimum edi, ut satisfiat totius Ordinis expectationi. Statuit praesens Capitulum generale deputandos esse aliquos, qui praedicta *Ritualia* examinent intra annum proxime venturum, quo elapso eadem transmittent cum notis suis ad Rmum D. N. et ad quatuor R. adm D. primos abbates, qui omnibus examinatis *Rituale* unum conficient, quod in monasteriis suis per annum sequentem observari facient, et ex praxi inconvenientia et incongrua in caeremoniis et aliis observantiis regularibus annotent, et demum illo anno elapso *Rituale* illud imprimatur. 57.  Invigilans Capitulum generale observationi *Brevis* Alexandri VII circa vestimenta, sancivit uniformitatem in vestibus tam intra quam extra monasterium esse servandam inviolabiliter, nullique licere veste uti serica. Et mandat superioribus ut praefatum *Breve* maxime circa hoc caput observari ab omnibus curent. 58.  Congregato Diffinitorio more solito horis pomeridianis, absentibus R. adm D. de Morimundo et R. D. de Camberone ob infirmitatem, remisit Capitulum generale ad R. D. Caesariensem, patrem immediatum, memoriale Capitulo oblatum, quo petitur typis mandari historiam quorumdam miraculorum in ecclesia monialium Speciosi Campi Inferioris in Bavaria factorum a quibusdam imaginibus seu statuis, et illud monasterium liberari ab onere celebrationis unius missae per hebdomadam solitae celebrari pro defuncto Ludovico Imperatore. 59.  Super libello supplici oblato per R. D. abbatem commendatarium, priorem et conventum monasterii B. M. de Frenada, Xantonensis dioecesis, quatinus placeret praesenti Capitulo generali quasdam praetensas provisiones a S. Sede Apostolica tam a fratre Ioanne Regnauld religioso sacerdote abbatiae B. M. de S. Leonardo S. O. expresse professo, quam a duobus aut tribus aliis monachis, inter quos fuit unus conversus obreptitie et subreptitie obtentas pro possidendo aliquo membro dicti monasterii de Frenada vocato Sancta Lucia, sub titulo imaginario prioratus titularis perpetui, Ordini tamen incogniti, tamquam paupertati religiosae omnino contrariae, nullas et abusivas declarare, et ipsum membrum cum pertinentiis suis praenominato coenobio de Frenada, in quantum foret opus, iterum, ut aequum est, unire et incorporare, aut super hoc negotio commissarios nominare et deputare, qui auditis partibus et examinatis hinc et inde rationibus et titulis, in plenaria Ordinis potestate quod iustum fuerit statuant ac decernant. Praesens Capitulum generale commisit R. D. abbati de Stella et venerabili Priori de Gratia Nostrae Dominae de Charon, quatinus vocatis et auditis partibus aut earum procuratoribus, et examinatis hinc et inde rationibus et titulis, in plenaria Ordinis potestate quod aequum fuerit statuant et decernant. 60.  Ad supplicationem R. D. abbatis de Campo S. Mariae concessa est participatio suffragiorum Ordinis Celsissimo et Ill. principi domino episcopo Monasteriensi et Paderbornensi, Ordinis nostri in partibus Westphaliae munificentissimo benefactori. 61.  Super quaestione de qua iam supra, an Rmus D. N. in visitatione monasteriorum de Firmitate, Pontigniaco, Claravalle et Morimundo, teneatur assumere secum duos a R. adm D. quatuor primis abbatibus, an vero ipse solus sine ullo alio adiuncto ea possit visitare. Egressis e Diffinitorio Rmo D. N. et tribus R. adm D. primis abbatibus, ad quos utpote haec causa specialiter pertinebat, et praesidente R. D. de Caduino antiquiori Diffinitore, auditisque R. D. de Maris stella, Porta Gloni et de Henricovio, qui retulerunt mentem consultorum fuisse Rmum D. N. posse se solo visitare quatuor illa monasteria ; auditaque relatione R. D. de Aureavalle unius ex commissariis die praecedenti deputatis, qui retulit se et socios suos adiisse Rmum qui ipsis dedit instrumenta iuris sui assertiva. Et R. adm quatuor primos, qui declaraverunt se non agnoscere praesens Diffinitorium, quia praesens Capitulum non fuerit convocatum de eorum consensu, et quia vota non ferebantur in hoc Diffinitorio per filiationes, se ideoque nolle ulla instrumenta dare. Et misso in deliberationem a D. Praeside, an posita hac quatuor primorum abbatum declaratione procedendum esset ad iudicium ferendum super proposita quaestione. Decretum fuit procedendum esse ad illius iudicium, non obstantibus protestationibus et declarationibus praefatis. Demum lectis praefata sanctione Regis christianissimi de die 24 augusti 1675, qua Maiestas sua remisit ad praesens Capitulum generale interpretationem decreti Capituli generalis de anno 1623 quoad visitationem Rmi D. N. in praedictis quatuor monasteriis, coram quo praesenti Capitulo partes comparere tenerentur, *Charta charitatis* primario Ordinis statuto, aliisque Ordinis statutis, dictoque decreto Capituli generalis de anno 1623 et schedula de die 24 iulii anni 1647, qua quatuor primi abbates recognoscunt seu fatentur, quod si aliquando Rmus D. N. assumpserit aliquem ex illis in visitatione primorum quatuor monasteriorum, id fecit honoris gratia tantum et non ex obligatione. Omnibusque consideratis praesens Capitulum generale diffinivit dictam commissionem seu ordinationem aut decretum praefatum Capituli generalis de anno 1623 nihil officere iuri Rmi D. N. et declarat eumdem Rmum ius habere visitandi per se solum aut per commissarium seu commissarios saepe dicta quatuor prima monasteria, quemadmodum ius habent ceteri patres immediati visitandi filias suas per se vel per commissarium. 62.  Reversis in Diffinitorium Rmo D. N. et tribus R. adm D. primis abbatibus, lecta fuit haec diffinitio, a qua R. adm de Claravalle nomine suo et trium aliorum primorum abbatum declaravit se appellare et insistere suis praecedentibus protestationibus. Cuius declarationis actum petiit, qui et concessus est. 63.  Requirente R. D. Promotore an monasteria filiationis seu generationis Savigniacensis inscriberentur in tabula omnium Ordinis monasteriorum secundum diem et annum suae incorporationis ; statutum fuit tabulae antiquae apud Cistercium asservatae standum esse. 64.  Die 22 maii, horis matutinis, celebrata missa in pontificalibus post tertiam, ut moris est, a R. D. de Henricovio, convenerunt omnes in Diffinitorium, exceptis RR. DD. de Firmitate et de Morimundo ob infirmitatem. Requirente Promotore ut deliberaretur super querela a Rmo D. N. facta adversus magistrum Sebastianum Mabre-Cramoisy, qui expirato licet mandato a se dato varios libros edidit, seque licet Ordinis typographum, librisque Ordinis falso apposuit auctoritatem et mandatum Capituli generalis, ipsiusque Rmi mandatum a veteribus libris abstulit. Et statueretur circa mandatum datum magistro Frederico Leonard ab eodem Rmo die 28 mensis novembris 1679. Egresso Rmo D. N. e. Diffinitorio, praesidente adm R. D. de Pontigniaco, auditis super hoc RR. DD. de Maris stella, de Porta Gloni et de Henricovio, qui retulerunt mentem consultorum esse, ut dictus Leonard declararetur unicus Ordinis typographus iuxta praefatum Rmi D. N. *Mandatum* factaque relatione R. D. de Stamedio commissarii cum R. D. de Parisio deputati ; lectis etiam statutis mandatisque dictis datis Mabre Cramoisy et Leonard praetensoque *Mandato* Capituli generalis 1687, apposito a dicto Mabre Cramoisy variis Ordinis libris, omnibusque consideratis, praesens Capitulum generale declarat iuxta Ordinis statuta Capitulo generali sedenti competere *Mandata* et alias licentias dare ad editionem librorum ad officium divinum pertinentium, et Capitulo generali non sedente illud ius competere Rmo D. N. et consequenter confirmat *Mandatum* datum dicto Leonard ab eodem Rmo ad 12 annos, die 28 novembris 1679, et declarat dictum Mabre Cramoisy a die 21 decembris 1680 non fuisse nec esse Ordinis typographum, et ut talem ab omnibus Ordinis personis haberi prohibet, sicut et ab eo emere libros praeferentes titulum falso ab eo appositum, scilicet auctoritate Capituli generalis et *Mandatum* seu commissionem Capituli generalis de anno 1667. Et statuit idem Capitulum generale in Inscriptione seu primo folio omnium dictorum librorum Ordinis apponendum esse hunc titulum, scilicet  auctoritate Rmi D. N.  Et secundo folio *Mandatum* ipsius. Et ad calcem ipsius confirmationem factam a praesenti Capitulo generali. 65.  Eadem die, horis pomeridianis, congregato de more Diffinitorio, absente solo R. adm D. de Morimundo ob infirmitatem, lecta fuit praecedenti sessione facta diffinitio de impressione librorum. Tum R. adm D. de Claravalle protestationem legit tenoris sequentis. Nobis quatuor primis patribus iam saepe propositum est tam in hoc Diffinitorio quam extra necessarium penitus esse, ut conveniatur inter nos Capitulum generale constituentes de auctoritate istius Capituli. Qua de causa ex nostra parte declaramus, sicut et iam intimavimus, nos pro bono pacis, pro observationis regularis disciplina statuenda et amplificanda per Ordinem, pro zelo salutis animarum nobis commissarum, pro obedientia Regis praescripto nobis per Ill. antistitem Parisiensem designato, agnoscere hoc Capitulum pro sufficienti in omnibus decernendis et statuendis, quae spectant regularem observantiam, mores et praxim vivendi monasticam, seposita in hoc casu nostrorum iurium exacta per formas defesione [defensione] et sequendo intentionem Summi Pontificis, qui nos exhortatus est in *Brevi* initio huius Capituli perlecto, ad suspendendas lites et contentiones pro bono religionis Ordinis nostri. Sed quantum ad cetera, quae spectant iura nostra erga Rmum D. N. aut alios quoscumque, quaeque pertinent ad nostras dignitates et prerogativas [praerogativas], vel quae pendent coram Summo Pontifice, vel coram Rege christianissimo aut alibi, declaramus nos adhaerere praecedentibus nostris protestationibus et appellationibus et actionibus quibuscumque et huius nostrae declarationis actum postulamus, eamque describi in gestis huius Capituli de verbo ad verbum, prout in hac pagina continetur. Signatum : fr. Claudius … *etc. ut supra*. 66.  Cuius protestationis actum petiit, qui et concessus est, protestante in contrarium R. D. de Valcellis primo Promotore. Insuper et protestati sunt RR. de Salem et de Veteri monte contra nimiam diuturnitatem Capituli generalis ob tot protestationes quatuor primorum abbatum. Ad quod responderunt RR. adm DD. abbates de Pontigniaco et de Claravalle se in causa non esse istius diuturnitatis. 67.  Occasione protestationis RR. adm quatuor primorum abbatum factae contra validitatem huius Capituli, quia praetendunt illud non convocatum de communi consensu, mota quaestione, an consensus ipsorum requiratur ad legitimam Capituli generalis convocationem, declaravit praesens Capitulum generale, iam Diffinitorium praesens decidisse, se esse verum et legitimum, atque adeo Capitulum hoc verum esse Capitulum generale. Cuius declarationis Rmus D. N. actum petiit, qui et concessus est. 68.  Cum orta fuerit difficultas circa administrationem vacantium monasteriorum, et eorum quae ab eis dependent iure filiationis ; Capitulum generale statuit, in omnibus Ordinis monasteriis solitis per abbates regulares administrari, quamdiu vacaverint, ad priorem et conventum pertinere, salvo iure patris abbatis, iuxta constitutionem Clementis IV et alia statuta, secundum quae prior vacantis monasterii cum consilio conventus illius provideat de filiabus visitandis, non tamen sine abbate. 69.  Quia ad Capitulum generale pervenit frequentius exponi sacrosanctum Eucharistiae sacramentum in quibusdam ecclesiis, maxime monialium, districte prohibet ne in posterum fiat eiusmodi sacrosancti sacramenti expositio in omnibus Ordinis nostri ecclesiis, nisi die festi et per octavam eiusmodi sacrosancti sacramenti, et ob aliquam urgentem necessitatem publicam ab episcopo approbandam. 70.  Quia etiam pervenit ad Capitulum generale monachis sine ulla necessitate saepius exire e monasterio, et in saeculo vagari, praesens Capitulum generale renovans *Antiquarum Diffinitionum* decretum Dist. X, cap. 2, statuit ut nulla monachis vel conversus, nisi pro evidenti necessitate aut certa et evidenti utilitate domus suae aut Ordinis, egrediendi licentia tribuatur ; et quibus data fuerit, certus et competens praefigatur terminus revertendi, infra quem, nisi redierint, vel ad locum ad quem diriguntur non ierint, sed notabiliter diverterint, pro fugitivis habeantur. 71.  Audito a Capitulo generali, quod silentium in pluribus monasteriis liberius quam oporteat frangatur, statuit praesens Capitulum generale debere servari silentium in omnibus monasteriis tam horis diurnis quam nocturnis, excepto tempore ad recreationem a superiore designato, sub poena arbitrio eiusdem superioris infligenda. 72.  Cum venerit ad notitiam Capituli generalis, non recipi novitios in quibusdam Ordinis nostri monasteriis, nisi ex conventione pecuniaria, districtissime prohibet praesens Capitulum generale ne fiant eiusmodi contractus seu conventiones sub quocumque praetextu. 73.  Die 23 eiusdem mensis maii, horis matutinis, celebrata missa in pontificalibus a R. D. de Veteri monte, omnes in Diffinitorium convenerunt, exceptis ob infirmitatem Rdis adm D. de Firmitate et de Morimundo. Capitulum generale renovans decretum *Antiquarum Diffinitionum*. Dist. VI, cap. 6, statuit ut in posterum omnes etiam abbates in Capitulo generali apud Cistercium cucullas albas deferant, ut in actu et habitu sint conformes. 74.  R. D. de Castellione supplicante ut sibi liceret alienare quamdam parvam possessionem iuxta monasterium, quod cederet in utilitatem illius. Praesens Capitulum generale commisit R. D. de Aureavalle ut de commodo vel incommodo illius alienationis informet. 75.  D. Prior de Bello prato, Vicarius generalis Picardiae, retulit statum monasteriorum illius provinciae. 76.  Statuit praesens Capitulum generale, ut quantum fieri poterit, e vicinia monasteriorum non recipiantur novitii propter gravia incommoda, quae inde sequi experientia quotidiana satis demonstrat. 77.  Conventui de Francis Vallibus datur facultas quolibet anno per tres aut quatuor menses in aestate in villa monasterio vicina habitandi, ibique officium divinum celebrandi propter intolerabilia incommoda, quae in illo monasterio illa tempestate ex aeris paludosi intemperie et infinitarum muscarum continua importunitate sustinent. 78.  Cantu Ordinis (musicali penitus interdicto) et libris ad diurnum et nocturnum officum necessariis, tam monachi quam moniales omnes utantur, sicut et eisdem ceremoniis, prout in ceremoniali seu *Rituali* Ordinis continentur, sub poena contra differentes et inobedientes privationis suffragiorum Ordinis eo ipso incurrenda. Nec aliqua ecclesia vel persona Ordinis nostri sub quocumque praetextu contra hoc uniformitatis commune institutum privilegium aliquod obtinere audeat, vel quomodolibet obtentum retinere, sub eadem poena. 79.  Omnes etiam uniformiter vestiantur, et solo colore albo praeterquam in scapulari, velo et cingulo nigro quoad moniales professas, quoad monachos vero in scapulari, caputio et cingulo nigro ; pannis utique modestis et non curiosis utantur, sub poena privationis antedicta. Et in monasteriis cucullis non nisi albis ; in urbibus vero tantum nigris ; at in itinere tam abbates quam monachi vestes oblongas et non decurtatas deferant cum solo pallio nigro. 80.  Vita communis ubique, et clausura in monasteriis monialium ubivis existentibus, in quibus est introducta, fideliter observetur ; et in aliis, in quibus nondum fuit introducta, nullo excepto quamprimum introducatur, iuxta formam decreti Concilii Tridentini, quod observari sub obtestatione divini iudicii, Vicariis generalibus et illorum monasteriorum aliis superioribus mandat et praecipit Capitulum generale. Et donec ita fiat post sex menses a die publicationis praesentis diffinitionis tamdiu abbatissae et dictorum monasteriorum officiariae et etiam moniales, quae huic tam salubri tamque necessario operi directe vel indirecte impedimentum praestiterint, maneant suffragiis Ordinis privatae, et a suis officiis suspensae, quamdiu sine debita erunt clausura. Si quis vero Vicarius generalis aut alius superior praemissam clausuram ordinare et instituere ultra huiusmodi praefixum tempus, legitimo cessante impedimento, distulerit seu neglexerit, abstineat a functionibus publicis, donec praesentem exsequatur ordinationem. Qua facta et executioni demandata, nulli abbatissarum, priorissarum, monialium et conversarum professarum liceat infirmitatis praetextu, et alia quavis occasione sub poenis in Concilio Tridentino contentis a monasterio et huiusmodi clausura egredi, nisi de superiorum Ordinis licentia in scriptis habita, et in casibus tantum a iure permissis. Super quo ipsorum superiorum conscientias onerat Capitulum generale ; omnes et singulas huc usque in contrarium a quoquam concessas licentias penitus revocando. 81.  Ingredi autem clausuram monasteriorum monialium nemini etiam liceat, cuiuscumque generis, gradus, sexus vel aetatis existat, sine eorumdem superiorum licentia in scriptis obtenta, iam non nisi in casibus necessariis concedent. Si quae vero abbatissa, priorissa, monialis aut conversa aliquam sive regularem sive saecularem personam intra clausuram huiusmodi absque dicta superiorum licentia sub quocumque praetextu, nisi in casibus, ut dictum est, necessariis admiserit, vel ingredi procuraverit directe vel indirecte, excommunicationis poenam incurret. Et idem sit de superioribus, qui eamdem ingrediendi licentiam dederint, aut ipsi absque necessitate ingressi fuerint ; sicut et de confessariis. Unde interdicitur omnino ne celebretur in altaribus infra clausuram constitutis. Atque etiam ne fiant in illa processiones etiam cum venerabili sacramento, in quibus aliae personae quam ipsae moniales et aliae quae ordinarie in dicta clausura degunt, intervenerint. 82.  Prohibetur quoque sub poenis gravissimis, ne abbatissae, priorissae, moniales et conversae in monasteriis suis comedant cum quibuscumque personis, etiam cum confessariis ad crates ; et ne sint hospites oneri earum monasteriis, instituatur, et aedificetur quantum fieri potest hospitium seu domus aliqua vicina cum cubiculis et stabulis pro dictis hospitibus et eorum equis recipiendis absque expensis et gravamine monasteriorum. Nec se aggregent dictae moniales confraternitatibus et aliorum Ordinum congregationibus, ut pensum et debitum suum non negligant, sed ut melius et cum maiori sedulitate exsequantur. 83.  Pro clausura et vitae communitate in monasterio monialium S. Petri de Almanara in urbe Arearum introducenda, Capitulum generale mandat Syndico generali Provinciae, ut curet observari quae in ultimo Capitulo generali circa hoc ordinata sunt, nec non in charta visitationis a Rmo D. N. nuper facta. 84.  Supplicante Capitulo generali fratre Marco Jonin, monacho de Veteri villa, ut cognita causa depositionis suae a prioratu monasterii de Valle lucenti ageret apud Regem christianissimum pro revocatione sua ab exilio ; Capitulum generale remisit supplicationem Rdis DD. de Septem fontibus et de Pietate, ut coniunctim seu divisim hoc terminent in plenaria Ordinis potestate. 85.  Eadem die horis pomeridianis, ad sonum maioris campanae, ut moris est, convocato Diffinitorio, convenerunt omnes, absente R. adm D. de Morimundo ob infirmitatem. 86.  Ad supplicationem R. D. de Veteri monte concessa est participatio suffragiorum ordinis Ill. suffraganeo Eminentissimi Electoris Coloniensis. 87.  Praesens Capitulum generale attendens quantum debeat totus Ordo pietati et sapientiae S. Stephani tertii abbatis Cistercii et Ordinis nostri quasi fundatoris, et volens sancti huius cultum in Ordine promovere, statuit quod in posterum festum eius celebretur sub ritu festi sermonis maioris cum octava solemni ; et quod festum eius transferatur a die 17 aprilis ad diem 16 mensis iulii. 88.  Tum R. D. de Pontefrigido, Lotharingiae Vicarius generalis, retulit statum monasteriorum illius provinciae. 89.  Requirente abbate et conventu de Altaripa in Helvetia ut daretur sibi facultas transigendi cum Ill. Senatu Friburgensi circa iurisdictionem ad illud monasterium spectantem ; quam Senatus praedictus totam usurpare contendit. Capitulum generale deputavit Rdos DD. de Maristella et de S. Urbano, ut apud dictum Ill. Senatum quam viriliter agant pro manutentione iurium illius monasterii, et in facienda, si opus sit, transactione dicti abbati et conventui assistant, facta prius informatione de commodo et incommodo. 90.  Die 24 eiusdem mensis maii, celebrata missa, convocato de more Diffinitorio, convenerunt omnes praeter Rdos D. de Morimundo et de Gratia Dei infirmos. 91.  Prohibet praesens Capitulum generale Prioribus monasteriorum commendatorum, ne duplam accipiant pensionem pro vestiario, sed in communitate cum suis monachis omnino vivant. Quod si duplam ab abbatibus commendatariis pensionem acceperint, iuxta transactiones cum eis initas, eam cellerariis tradere teneantur in usus communes impendendam. 92.  Ad conficiendam compilationem constitutionum nostrarum, iuxta *Breve* f. m. Alexandri PP. VII et decretum Capituli generalis de anno 1667, praesens Capitulum generale nominavit R. D. de Charitate et venerabilem Provisorem collegii Parisiensis, qui rem tamdiu expetitam quamprimum aggrediantur, ut a proximo Capitulo generali examinari et approbari valeat, typisque mandari. 93.  Venerabili Provisore collegii Tholosani, Vicario generali provinciae Ruthenensis, referente statum monasteriorum provinciae suae et praefati collegii, et multis conquerentibus, quod in eo nulla esset observantia regularis ; praesens Capitulum generale declaravit monasteria non teneri ad illud mittere suos monachos, donec possint ibi in observantia regulari vivere. 94.  R. D. de Valle Richerii, Vicarius generalis monasteriorum S. O. in Normannia et Britannia, retulit statum monasteriorum illarum provinciarum. 95.  Item, R. D. de Fulcardimonte reddens rationem sui vicariatus in districtu Burdegalensi, conquestus est de R. D. de Riveto, quod cum visitaret monasterium eius, invenerit in eodem nullum fieri servitium divinum, ab eoque abbatem fere semper abesse. Idem praesens Capitulum generale mandat Syndico illius provinciae, ut citet praefatum dominum abbatem ad comparendum intra tres menses coram R. adm D. de Pontigniaco, cui rationem reddet de statu sui monasterii. Quod si renuerit, usque ter moneatur, servato pro singulis monitionibus unius mensis spatio. Quibus factis, si non obedierit, ex nunc prout ex tunc suspensus declaratur a divinis. 96.  R. D. de Valcellis, Vicarius generalis in Belgio Gallico, et vener. Prior de Buxeria Andegavensi, Vicarius item generalis in Andegavia, Cenomania et Turonia, retulere statum monasteriorum in suis provinciis existentium. 97.  Eadem die, pomeridianis horis, congregato Diffinitorio, convenire omnes, exceptis Rdis DD. de Morimundo et de Camberone ob infirmitatem. 98.  In causa R. D. de Lucella contra R. adm de Morimundo pro iure paternitatis in monasterio de Tribus regibus in comitatu Burgundiae, praesens Capitulum generale commisit R. D. de S. Sulpitio et venerabili Provisori seminarii Dolani, ut hanc controversiam terminent in plenaria Ordinis potestate. Et interim mandat ut in eo monasterio R. D. de Lucella auctoritatem exerceat patris immediati. 99.  R. D. de Porta Gloni, Vicarius generalis Tholosanae provinciae, statum monasteriorum illius retulit, ex quo cum innotuerit Capitulo generali priores de Scala Dei et de Ponte alto se a multis annis teneri in illorum monasteriorum superioritate manu armata, contra varias superiorum ordinationes, variaque perpetrasse, quae in dedecus Ordinis grandeque saecularium scandalum cedunt. Praesens generale Capitulum eos pro depositis a dicto prioris officio esse habendos decernit. Et provideant Patres abbates de aliis in eorum locum, scribendumque esse statuit Regi christianissimo ut sua auctoritate commissariis Ordinis ad illa loca securus fiat accessus, eorumque iudicia et ordinationes executioni demandentur, invocato etiam auxilio brachii saecularis. 100.  Capitulum generale obviare volens abusui quo R. adm D. de Morimundo pro variis minoribus officiariis monasteriorum commendatorum suae filiationis, uti sacristae, cellerarii, etc. dedit institutiones, cum priorum sit ea officia monachis amovibilibus iuxta *Breve* Alexandri VII demandare ; prohibet dicto R. adm D. de Morimundo, ceterisque patribus abbatibus, ne huiusmodi institutiones conferant ; mandatque ut datas quamprimum revocent ; et ut pensiones seu redditus annui, quocumque nomine nuncupati, ad illa officia pertinentes conventui applicentur, prout eas seu eos. Contradicentes autem declarat ipso facto excommunicatos. 101.  Ad quaestionem an Vicarii generales seu Visitatores a Capitulo generali deputati debeant exprimere in chartis visitationum suarum, quod visitant nomine seu auctoritate patris immediati. Respondit Capitulum generale eos non debere illud exprimere, sed tantum teneri declarare, cuius filiationis sit monasterium quod visitant. 102.  Tum R. D. de Stamedio, Vicarius generalis Sabaudiae, et venerabilis prior de Loco regio, Vicarius provinciae Bituricensis, retulere statum monasteriorum provinciarum suarum. 103.  Die 25 eiusdem mensis maii, horis matutinis, post maiorem missam, convenerunt in Diffinitorium omnes Diffinitores praeter R. adm D. de Morimundo et R. D. de Salem, ob infirmitatem absentes. Vocatisque provinciarum Visitatoribus, retulere statum provinciarum suarum. V. Iacobus Trouillault prior de Bona requie, Vicarius generalis provinciae Britanniae comm. obs., R. D. de Grissovio, Vicarius generalis Silesiae, et vener. Germanus Levesque prior de Buzaio, Vicarius generalis provinciae Pictaviae eiusdem observantiae. 104.  Cum intellexerit Capitulum generale factos fuisse contractus ab aliquibus monasteriorum superioribus in praeiudicium eorumdem monasteriorum sibi commissorum, diffinit Capitulum generale nullum abbatem aut abbatissam, sive alium quemcumque superiorem posse bona immobilia monasteriorum suorum per contractus quovis praetextu factos alienare sine consensu Capituli generalis, vel saltem patris immediati ; et consequenter iubet Capitulum generale, ut in causa quam habet vener. D. abbatissa de Kerlot in sanctiori consilio Regis occasione notabilis alienationis per praecedentem abbatissam factae, Procurator generalis interveniat sumptibus tamen eiusdem abbatissae. 105.  Graviter conquerente Vicario generali Pictaviae de prioribus monasteriorum de Gratia Nostrae Dominae et de Castellariis, quod nempe maximo contemptui habitus esset ab illis, etiam in actu visitationis dictorum monasteriorum ; ita ut prior de Castellariis ausus fuerit ipsam visitationis chartam dilacerare. Deputati sunt vener. domini priores de Bello prato et de Bona requie, qui inquisitione facta, ad Capitulum referant. 106.  Eodem Visitatore referente quod in monasterio de Grosso bosco, conversus vestem albam cum scapulari nigro ferret, praesens Capitulum generale hunc et alios conversos debere indui vestibus coloris brunni seu ferruginei, et aliter vestitos ad praedictum habitum esse reducendos declarat. 107.  Ad relationem eiusdem Vicarii, requirente D. Promotore ut in monasterio de Castellariis in Insula de Rhé monachis omnino destituto, monachorum conventus stabiliretur ; Capitulum generale committit R. D. abbatibus de Columba et de Stella, ut istius negotii curam habeant, et monachos in idem monasterium, si fieri possit, introducant. 108.  Quia ad audientiam Capituli generalis pervenit annuas solvi pensiones R. adm D. de Morimundo a monasteriis suae filiationis, prohibet praesens Capitulum generale omnibus superioribus et quibusvis aliis Ordinis personis, ne ullas pensiones exigant, vel etiam si hae offerentur, sub quocumque praetextu recipiant, aut exigi, solvi et recipi quoquo modo procurent. Et contra delinquentes decernit Capitulum generale poenam excommunicationis latae sententiae. Quaerelas vero occasione R. adm D. de Morimundo exortas remittit ad Rmum D. N. pro eius prudentia terminandas. 109.  Eadem die, horis pomeridianis congregato Diffinitorio ut supra, in eoque praesentibus omnibus, exceptis R. adm D. de Morimundo et R. D. de Salem infirmitatis causa absentibus, requisivit una cum R. D. Promotore R. D. de S. Salvatore Congregationis Coronae Arragonum et Navarrae Vicarius generalis, ut diffinitiones quas prae manibus habebat, editae in Capitulo illius Congregationis celebrato apud monasterium de Rota, anno 1626, a Capitulo generali approbarentur vel improbarentur, vel ad Rmum D. N. approbandae vel improbandae, prout iuris et rationis, auctoritate Ordinis, remitterentur. Praesens Capitulum generale remisit praefatas diffinitiones ad Rmum D. N. revidendas, atque totius Ordinis auctoritate, si ita iudicaverit, approbandas et confirmandas, vel etiam improbandas, vel alias de novo condendas. 110.  Super libello supplici oblato a fr. Stephano Delaverge monacho de Strata, statuit praesens Capitulum generale supplicandum esse Regi christianissimo, quatinus monasterio illo Ordini restituto monachorum conventus in illud introducatur. Et interim assignetur ex redditibus illius dicto supplicanti per modum provisionis, unde sibi in victu, vestitu, aliisque necessitatibus subvenire possit, ex superiorum iudicio. 111.  Audita relatione vener. Provisoris seminarii Dolani, comitatus Burgundiae Vicarius generalis, de statu monasteriorum istius provinciae, intellexit Capitulum generale, monasteria filiationis Morimundi in illis partibus esse penitus deformata, monachos in illis degentes saeculariter omnino vivere et vestiri ; atque fultos auctoritate R. adm D. de Morimundo visitationes ipsius Vicarii contemnere. Hac re permotus Rmus D. N. rogavit R. adm D. de Claravalle ut monasterium de Morimundo, suo scilicet abbatis Cisterciensis et totius Ordinis nomine et auctoritate visitaret. Qua de re excusavit se idem R. adm D. de Claravalle, et petiit ut Rmus D. N. quatuor prima monasteria non visitaret auctoritate sua nisi adiunctis sibi duobus e quatuor primis abbatibus, iuxta decretum Capituli generalis de anno 1623. Et quod si solus ea visitare vellet, id faceret tantum ex commissione praesentis Capituli generalis. Tunc idem Rmus circa hoc submisit omnia sua iura iudicio Diffinitorii, a quo ipsi responsum fuit nuper diffinitive super hoc pronuntiatum fuisse, illique diffinitioni standum esse. Rmus autem praecipit eidem D. de Claravalle ut Morimundum visitaret ipsius et Capituli generalis auctoritate. 112.  R. D. de Veteri monte, Inferioris Tractus Rheni et Westphaliae Vicarius generalis, retulit statum monasteriorum illius provinciae, ad quem praesens Capitulum generale remisit, quatinus totius Ordinis auctoritate monasterium pro novitiatu et professorio in illa provincia determinet. 113.  Requirente R. D. de Valcellis Promotore, ut cum monasteria S. O. in Gallia in tres tantum provincias seu vicariatus divisa sint, multaque ob distantiam illorum a pluribus annis visitata non fuerint, rursus dividentur in plures provincias, ut annuae visitationes in iis fieri possint. Eodemque requirente, ut eidem labenti observantiae de opportunis remediis a praesenti Capitulo provideatur, maxime cum in *Brevi* Alexandri VII omnibus Ordinis superioribus in virtute obedientiae auctoritate apostolica praecipiatur, ut praedictam strictiorem observantiam non tantum protegere sed et diffundere et dilatare studeant, prout in praefato *Brevi* fusius continetur ; auditisque R. D. de Caduino, de Veteri monte et de Grissovio commissariis ad haec examinanda specialiter deputatis, praesens Capitulum generale diffinitionem edidit tenoris sequentis. 114.  Quoniam a multis conquestum est in praesenti Capitulo generali, quod disciplina regularis in plerisque S. O. monasteriis quotidie dilabatur, idque proveniat ex defectu visitationum, quibus ob nimiam monasteriorum distantiam Visitatores vacare non possunt, huic malo providere cupiens Capitulum generale statuit ut in posterum monasteria praedictae S. O. in quinque provincias dividantur, quibus Visitatores quinque ab eodem Capitulo praeficiantur, qui facilius ad dictam disciplinam in praedictis monasteriis conservandam invigilent, non obstante circa illam divisionem facta protestatione per abbates S. O. in Capitulo generali de anno 1667. 115.  Et quia pro conservanda huiusmodi disciplina in dictis monasteriis necesse est, ut praedicti Visitatores aliquando inter se conveniant, praesens Capitulum generale iuxta praeceptum Alexandri VII praedictam S. O. non solum fovere sed et augere et propagare cupiens, statuit ut singulis annis Visitatores abbates et superiores omnium monasteriorum praedictae S. O. conveniant die et loco per R. D. N. generalem assignandis de consilio Visitatorum sub praesidentia ipsius Rmi aut eius commissarii ex abbatibus eiusdem observantiae deputandi, quo non obstante, abbates omnes et Visitatores tenebuntur adesse Capitulis generalibus et intermediis, iuxta idem *Breve* Alexandri VII. Quod si cessante legitima licentia a Capitulo generali approbanda, ab eodem Capitulo abfuerint, praesens gratia nulla sit. 116.  Mortuo uno ex praefatis Visitatoribus cessante Capitulo generali, Visitatores cum aliquibus ex aliis abbatibus S. O. quod dicti Visitatores duxerint advocandos, duos abbates aut priores proponent Rmo D. N. et quatuor primis abbatibus, ex quibus idem Rmus unum instituet in Visitatores loco defuncti. 117.  In monasteriis C. O. in quibus maior pars monachorum introducere voluerit S. O. absque ullius pensionis stipulatione, liceat Visitatori S. O. eam introducere, prius petita licentia a Rmo D. N. aut saltem a patre immediato, iuxta *Breve* Alexandri VII. 118.  Quoad appellationes emittendas per monachos S. O. ad patres immediatos C. O., si pater immediatus per se non iudicaverit, teneatur delegare duos abbates vel saltem unum abbatem aut priorem S. O. ad iudicandum. 119.  Contra quam diffinitionem protestati sunt R. adm D. de Firmitate, de Pontigniaco et de Claravalle, et actum petierunt, qui et concessus est. 120.  Distributio monasteriorum S. O. in quinque provincias. — *Britannia* : de Begario, de Langoneto, de Boquiano, de S. Albino, de Landavalle, de Veterivilla, de Sylva Melonis, de Mellereyo, de S. Mauritio, de Villa nova, de Precibus. — *Normannia* : de Saviniaco, de Chalocheio, de Fulcardimonte, de Alneto, de Lanneyo, de Trappa, de Persenia, de Valle Richerii, de Tironello, de Barberio, de Loco Dei, de Campania, de Thoriniaco, de S. Catherina monialium, de Thoriniaco, monial. — *Pictavia* : de Caduino, de Columba, de Pinu, de Bona aqua, de Stella, de Faizia, de Fonte Guillelmi, de Bono loco, de S. Leonardo, de Insula Dei alias La Blanche, de Brolio Grolandi, de Petris, de Misercordia [Misericordia] Dei. — *Insula Franciae* : de Prulliaco, de Ioyaco, de Vallibus Cernay, de Valle lucenti, de Septem fontibus, de Maceriis, de Barbello, de Fonte Moriniaci, de Regali monte, de Loco Dei ad Belnam monial. — *Campania* : de Caladia, de Ursicampo, de Longo ponte, de Aureavalle, de Valle clara, de Alto fonte, de Cheminione, de Boheriis, de Recluso, de Castellione, de Bono fonte, de Charmeya, de Pietate, de S. Lazaro prioratus, de Argensoliis monial. de S. Desiderio monial. 121.  In controversia inter conventum monasterii de Bonacumba praetendentem ad se pertinere omnia quae moriens Romae ultima octobris 1681, reliquit D. Ioannes Malgoirés, monachus praefati monasterii et Procurator generalis in Curia, ex una, et Promotorem praesentis Capituli generalis praetendentem illa omnia ad Ordinem spectare, ex altera partibus, quia per 30 annos contributiones monasteriorum Ordinis tam ex Italia quam ex Germania et aliis provinciis excepit, nec rationem aut computum reddidit. Partibus auditis, et R. D. de Caduino et de Valle Richerii commissariis ad hoc specialiter deputatis ; visis etiam procuratione data fratri Francisco Laval subpriori eiusdem monasterii ab illius conventu ut compareret coram praesente Capitulo generali ad hanc controversiam dirimendam, die 24 aprilis 1683 ; quittantiis de solutione annua cuiusdam pensionis datae dicto D. Malgoirés 8 martii 1667 et 13 aprilis 1674 ; epistolis fr. Philippi Vandenbergh eius socii et secretarii in Curia romana 5 novembris 1681 et 14 ianuarii 1682 ; libello supplici Francisci Laval ; declaratione facta Divione 27 ianuarii 1683 a dicto fratre Philippo Vandenbergh, in qua declarat defunctum D. Malgoirés saepius sibi dixisse, quod pensionem quam annuatim solvebat ei cellerarius de Bonacumba ipse non acceperit, sed parentibus suis pauperibus accipiendam relinquebat ; auditisque partibus et omnibus consideratis, diffinitum fuit omne illud peculium defuncti D. Malgoirés, dum viveret Procuratoris generalis Ordinis in Curia, ad Ordinem seu Capitulum generale omnino pertinere. Mandatque tamen ex gratia dari de dicto peculio conventui de Bonacumba mille libras turonen. cum libris ac suppellectili post mortem dicti Malgoirés traditis a dicto fratre Philippo ipsius dum viveret socio. 122.  Die 26 eiusdem mensis, post maiorem missam, congregato Diffinitorio ut supra, absente R. adm D. de Morimundo ob infirmitatem, R. D. de Aureavalle, Vicarius generalis in ducatu Luxemburgensi, retulit statum monasteriorum illius provinciae. 123.  Statuit Capitulum generale, Vicarios generales seu Visitatores a Capitulo generali deputatos non posse impediri quocumque praetextu, quin visitent singulis annis omnia monasteria sibi commissa, nisi eo anno quo pater abbas per se ipsum eadem monasteria visitaverit. 124.  In causa inter R. D. de Porta Gloni petentem, ut frater Stephanus Mulatier monachus Bolbonae teneatur reddere rationem administrationis bonorum illius monasterii dum ibi erat superior seu officiarius, quam rationem reddere distulit variis effugiis. — Secundo ut idem fr. teneatur reddere varios titulos monasterium spectantes, quos abstulisse dicitur. — Tertio, ut sibi a dicto fr. congrue satisfiat pro libello diffamatorio adversus se evulgato, secundum quod a Capitulo generali fuerit ordinatum, ex una, et dictum fratrem Mulatier reum, ex altera partibus. Habita relatione R. D. de Caduino et de Parisio commissariorum ad hoc specialiter deputatorum ; lecto etiam libello supplici a fratribus Carolo Claudio Henrion et Petro Lescrivain monachis Cistercii contra eumdem fr. Mulatier, quo petebant eum gravissime puniri, quod ipsos saevissime tractavit apud Scalam Dei, dum ibi essent ex mandato Rmi D. N. et dicti R. D. de Porta Gloni Vicarii generalis. Auditoque quod dudum in partibus Occitaniae se ut abbatem gesserit, ut tituli abbatialis sibi collati in partibus infidelium a defuncto D. de Morimundo. Auditoque personaliter dicto Stephano Mulatier, praesens Capitulum generale statuit, ut decretum a se nuper editum contra habentes inanes titulos in partibus executioni mandaretur erga dictum fr. Stephanum Mulatier, et consequenter declarat titulum abbatialem ipsi collatum vanum et irritum fuisse et esse, districtissime prohibens, ne eiusmodi titulo se in posterum insigniat, nullusque eum pro abbate habeat, nec ulla ei pensio ratione huius vani tituli a monasterio unquam persolvatur. Insuper committit idem Capitulum generale R. D. de Caduino et vener. priori de Grandi sylva, ut examinent rationes et computationes dicti Stephani Mulatier ; inquirant super eius administratione, et super praefatis querelis contra ipsum factis, earumque circumstantiis et dependentiis quibuscumque. Et tandem procedant usque ad sententiam diffinitivam inclusive, in plenaria Ordinis potestate. Et interim statuit, ut donec sententia diffinitiva lata fuerit, dictus fr. Mulatier sit suspensus ab omni officio et ad quodvis aliud inhabilis. 125.  Rum auditis excusationum receptoribus, statuit Capitulum generale litteras excusatorias absentium fieri debere idiomate latino et mittendas esse per nuntium, qui earumdem excusationum veritatem iuramento confirmet. EXCUSATIONES ABBATUM 126.  R. D. de Eberbaco excusat se ob aetatem decrepitam, podagram, et aedificiorum necessariam reparationem ipsius exigentem praesentiam. 127.  R. D. de Stella, Vicarius generalis monasteriorum S. O. in Insula Franciae, Campaniae, etc. excusat se ob gravia negotia et institutionem novitiorum, cui vacat, et inopiam sacerdotum. 128.  R. D. de Pinu, Vicarius generalis monasteriorum eiusdem observantiae in Pictavia, etc. excusat se ob debilitatem maximam oculorum et aetatem provectam. 129.  R. D. de Claroloco excusat se ob provectam aetatem, metum podagrae, defectum equorum et alia incommoda. 130.  R. D. de Boneffia excusat se ob varias infirmitates, et maxime febrim. 131.  R. D. de Colbatz coadiutor abbatis Olivensis, excusat se ob officium quo detinetur in aula Regis Poloniae, et excusatur a R. D. electo Visticensi. 132.  R. D. de Porta coeli excusat se ob pauperatum monasterium propter bella ; quod verum testatur esse R. D. de Maris stella. 133.  R. D. de Candelio excusat se per priorem monasterii sui. 134.  R. D. de S. Salvatore Antuerpiensi excusat se ob infirmitatem a medicis attestatam. 135.  Venerabilis prior titularis de Gaudio B. M. excusat se ob penuriam quam sustinet propter litem pro conservatione tituli sui. 136.  Vener. D. Ludovicus Gareau, Syndicus Britanniae, excusat se ob residentiam suam apud monasterium de Trappa. 137.  R. D. de Trappa excusat se ob gravem infirmitatem. 138.  R. D. Villariensis in Brabantia excusat se ob infirmitatem a medicis attestatam, et provectam aetatem, per monachum suum ad Capitulum generale deputatum. 139.  Vener. S. Stephanus Roissey prior de Blanca, Vicarius generalis Normanniae, excusat se ob gravem infirmitatem attestatam per Syndicum eiusdem provinciae. 140.  R. D. abbates Poloniae in Capitulo provinciae congregati excusant se per R. D. electum Visticensem, et vener. priorem Paradisiensem, deputatos nomine totius provinciae ob bellum indictum a Polonis contra Turcas. 141.  R. D. abbas Florensis, Praesens Congregationis Calabriae et Lucaniae, excusat se et omnes alios abbates eiusdem Congregationis, et deputat procuratorem suum ad praesens Capitulum generale R. D. de Stamedio. 142.  R. D. de Runa, Vicarius generalis Carinthiae et Carniolae, excusat se et abbates vicariatus sui, ob viciniam Turcarum qui illis provinciis et Austriae imminent. 143.  R. D. abbates Bohemiae excusant se ob bellum contra Turcas et varia subsidia, quae ab illis exiguntur. 144.  Vener. D. Dionisius Mantilla, Vicarius generalis Siciliae, se excusat ob calculum quo laborat, provectam aetatem et monasteriorum paupertatem, et deputat ad praesens Capitulum procuratorem suum R. D. de Stamedio. 145.  R. D. Praeses Congregationis Lombardiae et Tusciae excusat se ob inopiam Congregationis, et Capituli illius celebrationem post Pascha anno sequenti faciendam, aliasque secretas rationes a praefato R. D. de Stamedio dicendas. 146.  R. D. de Valle S. Lamberti excusat se ob aetatem sexagenariam, varias infirmitates, et dissidia inter episcopum et cives Leodienses quibus adiacet. Quae attestantur a R. D. de Alna. 147.  R. D. de Grandi prato excusat se ob infirmitatem attestatam. 148.  R. D. de Nizella excusat se ob paupertatem sui monasterii. 149.  R. D. de Caesarea excusat se per priorem suum ob bellum imminens in Germania, et comitia generalia Sueviae, quibus adesse iubetur, hoc attestante R. D. de Salem. 150.  R. D. de Altaripa excusat se per cellerarium suum ob morbum calculi, quo impeditur itineri se committere. 151.  R. D. de Molinis excusat se ob infirmitatem pro qua ad thermas Aquisgrani ire tenetur. 152.  R. D. de Valle clara excusat se ob graves infirmitates. 153.  R. D. de Pietate B. M. excusat se ob infirmitatem in quam incidit veniens ad praesens Capitulum generale ; quod attestatur a R. D. de Castellione. 154.  R. D. de Claromarisco excusat se ob febrim continuam et provectam aetatem. 155.  R. D. de Iardineto excusat se ob paralisim. 156.  R. D. de Riveto excusat se … 157.  R. D. de Laude excusat se ob infirmitatem Rmo D. N. notam. 158.  Vener. prior de Valloliis, Syndicus Picardiae, asserit sibi ab eodem Rmo concessum ut ad Capitulum non veniret. 159.  Vener. prior de Sinaqua, Syndicus Provinciae, excusat se ob provectissimam aetatem. 160.  R. D. de Baudeloo excusat se ob gravem infirmitatem et provectam aetatem. 161.  R. D. de Valle Dei Leodiensi excusat se ob continuam tibiarum debilitatem. 162.  Vener. prior titularis de Waerschoot excusat se ob provectam aetatem et turbas domesticas, quibus a longo tempore premitur. 163.  R. D. abbates Congregationis Superioris Germaniae excusati sunt per R. D. de Salem, et deputatos ab eodem R. D. de S. Urbano et de Maris stella. 164.  R. D. abbates et Vener. priores provinciae Rhenanae et Saxoniae excusant se ob varias causas attestatas per R. D. de Veteri monte, Vicarium generalem, et R. D. de Campo S. M. 165.  R. D. de Sancta Cruce, Vicarius generalis Austriae, excusat se et abbates provinciae suae ob metuendissimum Turcarum exercitum illi imminentem. 166.  Quas omnes excusationes praesens Capitulum generale admisit, monendumque statuit R. D. de Pinu per R. D. de Columba, ut maiori cum reverentia alia vice scribat. 167.  Capitulum generale ferre amplius non valens pertinaciam, qua Vicarius vulgo dictus Reformator generalis, et alii abbates Congregationis Castellae ; item, Vicarius generalis et alii abbates Congregationis Lusitaniae noluerunt huic praesenti Capitulo interesse, quamvis debite ipsis seu procuratoribus eorum Romae intimatum fuisset decretum praecedentis Capituli generalis de anno 1672, quo, quia similiter nullus ex parte dictarum Congregationum ad illud Capitulum generale comparuerat, Reformatorem vulgo dictum Congregationis Castellae et Vicarium generalem Congregationis Lusitaniae, et omnes et singulos patres regiminis dictarum Congregationum sive Diffinitores aut alio nomine nuncupatos, declaravit contumaces et deposuit ab omnibus officiis, quae in dictis Congregationibus obtinebant, cum intimatione quod si ad praesens Capitulum non venirent, eorum monasteria et loca regularia Capitulum generale poneret sub generali interdicto. Viso itaque praefato decreto Capituli generalis de anno 1672, et *Brevi* f. m. Clementis PP. IX die 7 ianuarii anno 1669 emanato super confirmatione actorum Capituli generalis de anno 1667, quo Vicarius pro tunc vulgo dictus Reformator generalis Congregationis Castellae et Vicarius generalis Congregationis Lusitaniae declarantur contumaces et privantur voce activa et passiva, quia nullus comparuerat in dicto Capitulo 1667, pro dictis Congregationibus. Visa item intimatione dictorum decreti et *Brevis* facta Procuratoribus earumdem Congregationum in Curia romana die 23 decembris 1682 debite subscripta per felicem cursorem, praesens Capitulum generale omnia monasteria et loca regularia earumdem Congregationum ponit sub generali interdicto, mandans omnibus et singulis illorum personis sub attestatione divini iudicii ut illud inviolabiliter observent ad sacrorum canonum praescriptum. Declarat autem praesens Capitulum, quod cum ad hoc extremum remedium non nisi tanta contumacia coactum procedat, paratum semper erit interdictum illud relaxare ubi primum filii poenitentes ad sinum matris suae Cisterciensis confugerint. Hoc praesens decretum Procurator generalis in Curia dictis Reformatori et Vicario generali seu aliis abbatibus aut patribus regiminis aut quibusvis aliis earumdem Congregationum personis enuntiet et denuntiari faciat, et etiam publicari in Hispania et Lusitania, dictorumque monasteriorum et locorum valvis affigi procuret, implorando ad executionem praesentis decreti apostolicam auctoritatem et auxilium, si opus sit, brachii saecularis. 168.  Eadem die 26 mensis maii, horis pomeridianis, congregato Diffinitorio ut supra, absente R. adm D. de Morimundo ob infirmitatem, R. D. de Stamedio ut Procurator Congregationis Calabriae et Lucaniae, itemque Siciliae, retulit statum illarum provinciarum, variaque illarum negotia exposuit. 169.  Statuit Capitulum generale mittendas esse litteras deprecatorias ad Regem catholicum, ut in monasteriis Siciliae mensarum conventualium redditus augeatur, cum ex numero monachorum statuto in visitatione regis anno 1681 facta, fundationes impleri et officium divinum debite fieri possit. 170.  Declarat idem Capitulum generale fratrem Delphinum Cantamore, qui tot annis monasterii de Roccadia prior fuit, suspensum a divinis, donec pecuniam, quam penes se habet, cellerario monasterii tradiderit, illius necessitatibus et maxime prosecutionibus litis contra D. abbatem commendatarium impendendam. 171.  Committitur Procuratori generali in Curia ut provideat de Vicario generali in regno Siciliae, quando expedire cognoverit. 172.  Decrevit idem Capitulum scribendas esse litteras Emo Cardinali Pamphilio, clementissimo Ordinis protectori, congratulatorias pro tanti principis ad Ordinis nostri patrocinium assumptione. 173.  Cum acceperit Capitulum R. D. de Stambs causam habere Romae cum Ill. et Rmo episcopo Brixinensi, praetendente varia iura in parochiis eidem monasterio unitis aut alias subditis, in quibus idem abbas iuxta privilegia apostolica et caesarea toti Ordini et specialiter dicto monasterio concessa, iurisdictionem omnem semper exercuit ; auditis super hoc R. D. de Henricovio et de S. Sulpitio commissariis deputatis ; visisque praefatis privilegiis aliisque titulis possessionem dicti monasterii firmantibus, praesens Capitulum generale supplicandum duxit SS. D. N. ut ius praedicti monasterii et totius Ordinis in hac causa inviolatum conservare dignetur. 174.  In causa inter R. D. de Caesarea et fr. Franciscum Michotey monachum illius monasterii, qui cum ab eo exierit a 20 circiter annis, stabilitatemque in monasterio de Clarofonte firmaverit sine licentia praedicti abbatis, qui ob diuturnitatem temporis illum recipere recusat ; auditis R. D. de Henricovio et de Pontefrigido commissariis deputatis, et R. D. de Lucella, diffinit praesens Capitulum generale, dictum monachum Caesaream redire debere, ibique puniri tanquam fugitivum et periurum, et ultimum esse in ordine congregationis tamdiu quamdiu extra monasterium remansit. 175.  Super gravaminibus illatis ab Emo Principe Electore Maguntino monasteriis de Speciosa valle et de Eberbaco contra Ordinis nostri privilegia, supplicandum duxit Capitulum generale eidem principi, ut illa praedictis monasteriis remittat. Quod et epistola ad ipsum scribenda et viva voce fiat R. D. de Veteri monte ad hoc a Capitulo specialiter deputato. 176.  R. D. de Runa supplicante, ut Capitulum generale sibi et suo monasterio diffinitive adiudicet contra R. D. abbatem de Valle Dei in Austria ius paternitatis in monasterio Schlierbacensi, quod sibi provisionaliter adiudicarat ultimum Capitulum generale, mandando ut ad praesens Capitulum utraque pars pro termino peremptorio afferret sua instrumenta, quatinus super hoc ab eo diffinitiva sententia fieri posset. Capitulum generale habita ratione excusationis legitima dicti abbatis de Valle Dei ob imminentem patriae suae Turcarum exercitum, aliasque graves causas, terminum pro afferendis ut supra instrumentis prorogat peremptorie usque ad proximum. Et interim adiudicata sibi provisione gaudeat R. D. de Runa. 177.  Lectis et mature examinatis diffinitionibus generalibus ultimi Capituli generalis de anno 1672, visum est praesenti Capitulo generali eas approbare et confirmare, prout praesenti decreto approbat et confirmat in plenaria Ordinis potestate ; hoc addito circa conversorum et conversarum professionem, quod ea fiat secundum ritum in Dist. XIV *Antiquarum Diffinitionum* praescriptum, quem ad calcem *Breviariorum* maiorum poni ordinat. Item, revocat praesens Capitulum commissionem datam a praecedenti Capitulo nominatis commissariis pro statuenda uniformitate in novitiatibus. Item, revocatur poena a praecedenti Capitulo statuta contra non morantes in collegiis, quae sunt in urbibus, usque dum ea sufficienti suppellectile et aedificiis congruis provisa fuerint. Item, diffinitioni pro novitiis mittendis ad novitiatus communes, addendo declarat praesens Capitulum sub hac lege non teneri abbates habentes conventum sufficientem ad observantias regulares. 178.  Tum R. adm D. de Claravalle suo et trium aliorum primorum abbatum nomine protestationem legit tenoris sequentis, cuius actum petiit, qui et concessus est. Supplicavimus nos quatuor primi patres Ordinis tam publice quam privatim Rmum D. N. quatinus dignaretur nostra quatuor prima monasteria visitare per seipsum aut cum praerogativa nobis data in decreto Capituli generalis anni 1623, vel etiam per seipsum solum sub beneficio protestationum nostrarum, vel per ipsum solum sine nostris protestationibus, dummodo veniat ad id muneris cum commissione expressa Capituli generalis, iterum in praesenti eamdem supplicationem ad eius Rmam Paternitatem dirigimus, imo et pro observantiae regularis perfectione, et ut publice patefaciamus, nos nolle declinare nostrarum abbatiarum visitationes, declaramus nos in praesenti esse paratos ad subeundam visitationem per commissionem Capituli generalis a Rmo N. vel ab aliquo ex nobis quatuor. Et ea mente ego abbas de Claravalle significo me paratum esse ad commissionem huius praesentis Capituli pro visitando monasterio de Morimundo, adhaerendo praecedentibus nostris protestationibus et declarationibus. Et nos quatuor iisdem inhaerendo declaramus nos non posse suscipere visitationem per alium commissarium quam per unum ex nobis primariis Ordinis patribus modo quo supra deputatum. Quae omnia pro bono pacis atque propter obedientiam Regis christianissimi mandato praestabimus. Cuius rei actum et inscriptionem in tabulis Capituli generalis postulamus. Signatum fr. Claudius abbas Firmitatis ; fr. Iacobus abbas Pontigniaci ; Bouchu abbas Claraevallis ; fr. Nicolaus abbas Morimundi. 179.  Contra quam protestationem, R. D. de Septem fontibus, consentiente toto Diffinitorio, protestatus est tamque de re nova et hucusque inaudita praetensione. 180.  Requirente R. D. de Chalocheio, Procuratore generali in Gallia, ut sibi refundantur expensae factae in causa qua cecidit nomine Ordinis circa solutionem quarumdam contributionum in favorem monasterii Claraevallis, Capitulum generale statuit dictas expensas eidem R. abbati refundi debere secundum taxationem faciendam ab auditoribus computationum huius Capituli. 181.  Die 27 eiusdem mensis maii, congregato de more Diffinitorio, absente eodem adm R. D. de Morimundo ab infirmitatem, Capitulum generale executioni mandari decrevit constitutiones Benedicti XII et Innocentii VIII, secundum quas, cessante omni impedimento omnes abbates Ordinis, officiarii et alii vocati ad singula Capitula generalia venire tenentur sub variis poenis, et maxime sub poena excommunicationis latae sententiae. 182.  Statuit autem idem Capitulum *Indictiones* Capitulorum generalium a Rmo D. N. mitti debere ad singulos Vicarios generales seu seu Visitatores, qui eas monasteriis sibi commissis intimari curabunt, sub poena statuta contra eos qui Capitulo generali adesse debent et non adsunt. 183.  Prohibet Capitulum generale ne conclusiones philosophiae et theologiae apud Cistercium tempore Capituli generalis propugnentur. Per hoc autem non impediuntur scolares Cistercii illo tempore studiorum suorum publicas facere exercitationes. 184.  Moneat Provisor collegii Parisiensis D. Marcum Montels ut ad suum monasterium de Fonte frigido quamprimum redeat. 185.  Cum didicerit Capitulum generale ex relatione status monasteriorum comitatus Burgundiae et Lotharingiae multa indigere maxima reformatione, et praesertim in utroque statu deformatum esse monasterium de S. Benedicto, idem Capitulum generale committit R. adm D. de Firmitate, ut quamprimum visitet omnia illarum provinciarum monasteria. 186.  Ad instantiam prioris at conventus de Balerna scribatur Ill. Senatui Bisuntino pro prorogando iudicio in causa vertente inter illos et abbatem commendatarium. 187.  Remittit Capitulum generale R. D. de Caduino, patri immediato, libellum supplicem prioris de Ardorello contra fratrem Raymundum Plieu, ut de eo provideat. 188.  Controversia inter R. D. de Lucella ex una, et R. D. de Salem et de S. Urbano ex altera partibus, pro iure paternitatis in illorum monasteria, committitur decidenda R. D. de Campo principum et de Speciosa valle, coniunctim vel divisim, cum potestate subdelegandi. 189.  Eadem die, horis pomeridianis, congregato Diffinitorio, absente ob infirmitatem R. adm D. de Morimundo, audita relatione vener. priorum de Bello prato Belvacensi et de Bona requie, super querelis a vener. Vicario Pictaviae contra priorem de Castellariis, eas Capitulum generale remisit ad R. D. de Claravalle terminandas. 190.  Ad relationem R. D. de Caduino, de Castellione et de Charitate Lingonensi, deputatorum super examine cuiusdam debiti a monasterio de Claravalle praetensi adversus totum Ordinem, pro cuius debiti interesse solvendis sibi asserit in hypothecam datas fuisse a Capitulo generali contributiones nonnullorum monasteriorum. Statuit Capitulum generale, ut R. adm D. de Claravalle praetendens sibi deberi aliquas summas ab Ordine, exhibeat suos titulos intra tres menses a die praesentis ordinationis computandos, in urbe Parisiensi coram Rmo D. N. aut aliis ab eo deputandis tam regularibus quam saecularibus. Quibus titulis visis et approbatis, detur ei summa quae fuerit ei debita tam pro principali quam pro interesse usque ad illam diem. Quod si titulos supradictos statuto tempore non exhibuerit, aut sufficientes et legitimi non fuerint iudicati, non teneatur Capitulum generale praedictas pecunias tam in principali quam in interesse solvere, mandans Procuratori suo generali, ut procuret per omnes iuris et iustitiae vias, ut a praedictis praetensis debitis Ordo absolvatur. Revocans interea omnes et singulas commissiones huc usque datas a Capitulo generali ad recipiendas seu levandas contributiones Ordinis, in quocumque monasterio cuiusvis provinciae sub quocumque praetextu, nec liceat cuiquam in posterum praedictas contributiones recipere, nisi eis quibus a praesenti Capitulo generali mandabitur. 191.  Deputat praesens Capitulum generale R. D. de Veteri monte et de Alna ad visitanda omnia monasteria patriae Leodiensis et aliarum regionum inter Rhenum et Mosam, iisque commissariis maxime commendat, ut in monasteriis monialium clausuram ad formam sacrorum canonum omni meliori modo introducant. 192.  Tum R. D. de Maris stella, Vicarius generalis in Helvetia, Alsatia et Brisgoia retulit statum monasteriorum sui vicariatus. 193.  Cum ad audientiam Capituli generalis clamosa relatione pervenerit pessimum ac detestabile proprietatis vitium, quod ipsamet religionis fundamenta evertit, in provincia Vasconiae quodammodo impune regnare in perditionem animarum manifestam ; hoc malum radicitus extirpare cupiens praesens Capitulum generale iniungit ac mandat R. adm D. de Claravalle, ut omni mora postposita ad dictam provinciam Vasconiae personaliter accedat, eamdemque visitando inter ceteros abusus dictum proprietatis vitium singulariter damnet, inhibeat ac praescribat sub poenis in iure ac Ordinis statutis contentis. Et ut haec ipsius damnatio, inhibitio ac praescriptio efficaciorem sortiatur effectum, idem adm R. D. de Claravalle in capitulis singulorum monasteriorum residens, peculiares omnium personarum regularium pecunias ad se deferri iubeat, easque in commune confusas cellerariis tradat in commune servituras. Similiter faciat de blado, vino, aliisque rebus tam mobilibus quam immobilibus. Insuper strictissime praecipit idem Capitulum generale Vicario generali aliisque superioribus monasteriorum aliorumve locorum regularium supradictae provinciae Vasconiae, ut ordinationes a dicto adm R. D. de Claravalle faciendas manuteneant et executioni mandent, sub poena depositionis et inhabilitatis ad quaecumque officia consequenda. Et ut omnibus terror salutaris incutiatur, praecipit etiam Capitulum generale ut si qua persona regularis Ordinis nostri in hoc detestabili proprietatis vitio absordescens vita decesserit, in sterquilinio una cum sua proprietatis substantia proiiciatur. Quas omnes supradictas ordinationes, inhibitiones et poenas, praesens Capitulum generale extendit ad omnes regulares personas Ordinis universi. 194.  Mandatur etiam abbatibus, prioribus et abbatissis, sub poena standi extra stallum et locum praesidentiae suae et aliis arbitrio Visitatoris infligendis, ut religiosis necessaria administrent, ne occasio eis detur ad habendam proprietatem. 195.  R. D. abbates et alii contractuum examinatores retulerunt ad Capitulum generale de contractibus a se examinatis. — Approbatur contractus inter illustrem D. de Maillé toparcham de Falesne et D. abbatem commendatarium de Oratorio, de consilio et consensu prioris et conventus 2 febr. 1672 emphiteosis terrae et nemoris grangiae Baillere sub annuo censu. 196.  Reprobatur contractus venditionis domus apud Walonem factae 5 iulii 1668 a defuncto abbate de Marciliaco in favorem Nicolai Thomas. 197.  Remittitur ad proximum Capitulum generale examen contractus 5 ianuarii 1675 inter R. Carolum de Bretagne, quondam abbatem de Villerio de Betnach et Iacobum Carau pro venditione domus apud Metas. 198.  Approbatur partitio bonorum facta 29 novembr. 1681 inter abbatem commendatarium et conventum de Freistorff, et hoc tantum ad vitam eiusdem moderni commendatarii, et ea conditione ut statim sine mora impleat omnes conditiones in ipsa positas. 199.  Approbatur transactio inter D. Christophorum de Seyturier, dominum de Ferrière et consortes ex una, et Rmum D. N. eiusque conventum ex altera partibus, 11 martii 1675 super lite pro venditione terrae de Serviliac. 200.  Deputat Capitulum generale R. D. de Caduino ut informet de commodo et incommodo contractus initi 28 sept. 1676, inter abbatem commendatarium et conventum Grandis sylvae ex una, et D. Chrysogonum de Chabane ex altera partibus, pro alienatione quartae partis iustitiae in grangia de la Taride. 201.  Die 28 eiusdem mensis, congregato de more Diffinitorio, R. adm D. de Morimundo infirmo absente, R. adm de Claravalle protestationem emisit tenore sequenti, cuius actum petiit, qui et concessus est. 202.  Cum semper pro nostris viribus nos quatuor primi patres Ordinis foverimus Strictam Observantiam eamque protexerimus et perfecerimus ubicumque et omnibus modis, paratique semper simus pro ea agere, mirum nobis fuit, quod apparuerint quaedam propositiones nomine aliquorum abbatum eiusdem Observantiae hic praesentium continentes articulos quibus nostra laeduntur iura. Et propterea permanentes in animi dispositione sincera pro concedendis eidem praefatae Strictae Observantiae omnibus auxiliis, quae iusta et aequa videbuntur ad eius conservationem et augmentum sine praeiudicio nostrorum iurium et auctoritatum ; declaramus nos protestari contra omnia quae eisdem nostris iuribus et auctoritatibus adversando possent iisdem abbatibus vel monasteriis S. O. in hoc Capitulo tribui, nosque prosecuturos nostra iura viis et modis convenientibus. Cuius rei actum postulamus et inscriptionem in dicti Capituli monimentis de verbo ad verbum ut in hac pagina continetur. fr. Claudius… *etc. ut supra*. 203.  Cui protestationi contrariam fecere Diffinitores S. O. 204.  Tum R. D. de Stamedio specialiter deputatus retulit Capitulo generali negotia imposita deputatis Poloniae ad praesens Capitulum. 205.  Idem Capitulum generale confirmavit electionem factam 14 nov. 1682 a conventu Vanchosensi de persona D. Ioannis Kostecki, monacho eiusdem monasterii, provinciae Poloniae secretarii, in primum abbatem monasterii de Wistico, filiae praedicti monasterii Vanchocensis. 206.  Petitionem sibi factam a priore et conventu monasterii S. Ioannis evangelistae de Mogilno, O. S. B. dioecesis Gnesnensis [Gneznensis], ut Ordini nostro incorporentur ; Capitulum generale admisit ea conditione ut habitu Ordinis induantur, mores in Ordine consuetos servent, et licentiam obtineant a Sede Apostolica. 207.  Quia Capitulum generale plene informatum existit de necessitate reformationis monasteriorum Poloniae in utroque statu, reverenter committit Rmo D. N. ut ad illas partes quamprimum accedat, et pro sua prudentia agat apud Seren. Regem pro stabiliendo iure electionum abbatum, et amovendis commendis. Quod si idem Rmus hanc visitationem per se facere non possit, idem Capitulum generale ipsi supplicavit, ut Visitatorem unum aut plures mittat in plenaria totius Ordinis auctoritate, qui omnia statuant et reforment quae viderint expedire. 208.  Interim autem mandat Capitulum generale, ut ab abbatibus, monachis et monialibus Poloniae et Prussiae inviolabiliter observetur *Breve* Alexandri PP. VII iuxta quod mores suos componant. 209.  Specialiter autem Capitulum generale praecipit abbatibus, ut abstineant a quibuslibet vestibus sericeis, sumptuosis conviviis, numeroso famulatu, et a longa extra monasteria sua commoratione. Bona mensae suae abbatialis in reparationem aedificiorum et augendo numero monachorum impendant. Item, mittant iuniores monachos ad studia apud Sulejovium aut Paradisum. Chorum frequentent et alia faciant quae abbatibus praescribuntur in cap. 2 regulae s. Benedicti. 210.  Commissarius autem generalis provinciae praedictae *Brevis* et praesentis Capituli generalis executioni invigilet, de his eidem Rmo aut deputando seu deputandis ab ipso commissariis rationem redditurus. 211.  Mandatur Procuratori generali in Curia, ut agat apud SS. D. N. pro amovendis gravaminibus, quae RR. episcopi Poloniae nostris monasteriis inferunt, et pro impediendis commendatariis, ne bona monasteriorum sibi commendatorum in testamento aut alias affinibus suis sive aliis tradant. 212.  Liceat conventibus de Wanchosco, Wistico et de Landa anniversaria petita recipere ea lege, ut pecuniae ex illis fundationibus provenientes in evidentem eorumdem conventuum utilitatem impendantur. 213.  Monasterium de Wistico, filia de Wanchosco situm in Lithuania et dioecesi Lucoviensi, scribatur in tabula Cisterciensi abbatiarum totius Ordinis ad annum 1675 mense decembri. 214.  Licet conventui Pelplinensi fr. Iacobum Siteiland ab Ordine expellere, servatis prius constitutionibus apostolicis circa incorrigibiles. 215.  Rmus D. N. aut Visitator ab eo deputandus figet limites inter possessiones monasteriorum Landensis et Olivensis. 216.  Prohibet Capitulum generale Vicario generali et prioribus monasteriorum Siciliae sub poena privationis ipso facto a suis officiis, ne dent monachis certam pecuniae summam pro vestiario, sed singulis omnia pro victu et vestitu administrentur iuxta *Breve* Alexandri VII, quod in illo regno inviolabiliter observari mandat idem Capitulum generale. 217.  Iuxta regulam, singuli monachi reddant cellerario res veteres, dum novas ab eo recipiunt. 218.  Inhibetur a Capitulo generali Vicariis generalibus eiusdem Siciliae pro tempore existentibus, ne ordinarie resideant in hospitio Messanensi. 219.  Curet Procurator generalis in Curia, ut saltem quolibet triennio per se vel alium visitet monasterium cui praeest Vicarius generalis Siciliae. 220.  Committit Capitulum generale R. D. abbati de Curatio, ut informet de commodo et incommodo alienationis vineae cuiusdam et terrae datae a Philippo Segrety, quam facere proponit monasterium Florense. 221.  Concedit Capitulum generale fr. Bernardo Bogdanovitz, monacho et procuratori monasterii Andreovicensi litteras benemeriti de Ordine, pro egregie navata opera in conservandis iuribus Ordinis et impediendis commendis monasteriorum Poloniae. 222.  Iure canonico et nostri Ordinis statutis prohibitur abbatibus et monachis, abbatissis et monialibus, infantes de sacro fonte suscipere seu patrinos seu matrinas sese. 223.  Eadem die, horis pomeridianis, in Diffinitorio convenerunt omnes praeter R. adm D. de Morimundo infirmum. 224.  Cum retulissent commissarii ab initio fere praesentis Capituli deputati se examinasse *Rituale* confectum a monacho Dunensi, illudque proponi posse toti Ordini ad stabiliendam uniformitatem caeremoniarum, Capitulum generale revocans diffinitionem a se nuper factam, reverenter commisit Rmo D. N. ut illud *Rituale* revideat et examinet, illudque typis mandari faciat, ut facilius communicari possit personis Ordinis nostri in diversis regionibus, quae observationes suas circa illud ad eumdem Rmum intra annum transmittere teneantur, ut postea ipsius mandato *Rituale* omnimode perfectum imprimatur. 225.  Requirente Promotore, ut circa reverentiam abbatibus debitam et etiam circa ordinem, quem in ecclesia et in omnibus aliis locis abbates inter se tenere debent, *Charta charitatis* primarium Ordinis Statutum, tot apostolicis et Ordinis constitutionibus confirmatum, observetur. Praesens Capitulum generale decrevit abbates in ecclesia et omnibus aliis locis ordinem suum tenere debere tam in monasteriis quam in collegiis. Additum, de consensu Diffinitorum, et sic signatum in originali fr. Claudius abbas Firmitatis ; fr. Petrus abbas Caduini ; fr. Julianus abbas de Chalocheyo notar. Cap. gener. ; fr. Ioannes Edmundus abb. Fulcardimontis notar. Cap. gener. prout in *Charta charitatis* et *Libro Usuum* Ordinis nostri continetur, et ad hoc renovandum duxit decretum *Chartae charitatis* et hic ad longum in scripto ut sequitur. * Cum autem aliquis abbas… etc. § XII et XIII Chartae charitatis* (cf. t. I, p. XXVIII). 226.  Contra quam diffinitionem protestatus est R. adm D. de Claravalle suo et aliorum trium primorum abbatum nomine, cuius protestationis actum petiit. 227.  Audita relatione vener. Priorum de Loco regio et de Gimonte in causa vertente inter Rmum D. N. et R. adm D. de Morimundo pro iure paternitatis praetenso ab utroque in prioratum monialium S. Bernardi Lombariensis ; visis titulo fundationis et aliis, Capitulum generale diffiniendo pronuntiat, ius paternitatis in illud monasterium competere R. adm D. abbati et monasterio de Morimundo. 228.  Tum vener. Provisor collegii S. Bernardi Parisiensis retulit *illius* statum. 229.  Cum rescierit Capitulum generale sancitum fuisse a magno consilio Regis christianissimi ut fieret canonica partitio bonorum monasterii de Buzaio inter abbatem commendatarium et conventum, et illam necdum fuisse factam, committit conscientiae R. adm D. de Claravalle, patris abbatis, praefatae petitionis executionem. 230.  Super petitione facta a Rmo D. N. ut deliberaret Capitulum quid sibi agendum foret pro instituendis publicis officialibus Ordinis dum vacarent, cessante Capitulo generali, attenta praetensione R. adm quatuor primorum abbatum, dictos officiales eligi tum debere a se et eodem Rmo ad pluralitatem votorum, licet in *Brevi* Alexandri PP. VII habeatur dumtaxat, quod eo casu idem Rmus dictos officiales instituet de consilio et consensu quatuor primorum abbatum, praevia protestatione trium primorum abbatum, ne haec quaestio vertatur, cum ea pendeat indecisa apud Summum Pontificem et Regem christian. [christianissimum] et declaratione eiusdem Rmi se non iudicium diffinitivum sed mentem tantum Capituli expetere. Idem Capitulum respondit, re manente indecisa, mentem suam esse, quod Rmus D. N. posse nominare eisdem quatuor primis provisionaliter personas habiles, et eisdem quatuor primis nolentibus in aliquam illarum consentire, possit auctoritate Capituli generalis, qua fungitur, omnes publicos officiales instituere. 231.  Die 29 maii, post missam, congregato Diffinitorio, absente ab eo R. adm D. de Morimundo ob infirmam valetudinem, R. adm D. de Claravalle legit protestationem, quae de mandato Capituli actis inserta est tenore sequenti. 232.  Cum proposita fuerit quaestio in Diffinitorio de modo quo procedere debet Rmus N. in instituendis de nostro consilio et consensu publicis officialibus Ordinis, et propter decisionem istius quaestionis voluerit dictus Rmus discedere a Diffinitorio, ut nos ad similem recessum induceret, et relinqueretur ceteris Diffinitoribus perferendum hac de re iudicium, inter quos Diffinitores alii quidam ex iure recedere debuissent, nos declaravimus controversiam huius rei fuisse coram Rege christianissimo agitatam, et super ea supremi consistorii consiliarios Regi post tulisse suas sententias, atque de die in diem expectari arrestum ; proindeque istam causam non spectare praefatos Diffinitores, aut ab eis posse terminari. Notum facimus nos recessisse a Diffinitorio, non ut praefatis Diffinitoribus iudicandam hanc causam submitteremus, sed eo animo quo incepimus tractare omnia ex obedientia a nobis Regis mandato in omnibus actibus nostris praestita, sub protestationibus et appellationibus nostris, quibus inhaerentes protestamur appellare, sicut et appellamus de qualicumque sententia et iudicio perferendis. Cuius rei actum postulamus et inscriptionem in tabulis huius Capituli. Signatum fr. Claudius… *etc. ut supra*. 233.  Tum unus e notariis ad pedes legit *Breve* SS. D. N. ad Capitulum generale directum, quod lectum cum debita reverentia susceptum et actis insertum fuit tenore sequenti. — *Innocentius PP. XI.* — Ad futuram rei memoriam. Cum sicut accepimus Capitulum generale Ordinis Cisterciensis prope diem, benedicente Domino, celebrandum sit, nonnullae vero lites seu causae inter dilectum filium abbatem generalem dicti Ordinis ex una, ac dilectos etiam filios quatuor primarios abbates eiusdem Ordinis ex altera partibus, in romana Curia pendeant indecisae, propter quas ipsius Capituli generalis celebratio impediri vel perturbari sive in illius progressu incommoda et controversiae non sine regularis observantiae religiosaeque quietis et pacis, sine qua non bene colitur pacis Author, detrimento, forsan oriri possent. Hinc est quod Nos pro commissa Nobis divinitus pastoralis officii sollicitudine, ut Capitulum generale huiusmodi ad Dei gloriam, totiusque Ordinis praedicti utilitatem sublatis obstaculis quiete atque pacifice celebretur, providere cupientes, ac litium seu causarum praedictarum statum et merita, nominaque et cognomina ac qualitates iudicum et collitigantium, et alia quaecumque etiam specificam et individuam mentionem et expressionem requirentia praesentibus pro plene et sufficienter expressis et specificatis habentes, de vener. fratrum nostrorum S. R. E. Cardinalium negotiis et consultationibus Episcoporum et Regularium praepositorum, qui partes praefatas audierunt, consilio, in proxime futuro Capitulo generali dicti Ordinis formam praescriptam in constitutione f. r. Clementis PP. IV, praedecessoris nostri, quae incipit *Parvus fons*, servari debere, reservatis in reliquis iuribus ambarum partium auctoritate aposlica [apostolica] tenore praesentium declaramus et mandamus, decernentes ipsas praesentes litteras firmas, validas et efficaces existere et fore, suosque plenarios et integros effectus sortiri et obtinere, ac ab illis ad quos quoquo modo spectat et spectabit in futurum inviolabiliter observari, sicque in praemissis quoscumque iudices ordinarios et delegatos, etiam causarum Palatii Apostolici auditores iudicari et diffiniri debere, ac irritum et inane, si secus super his a quocumque quavis auctoritate, scienter vel ignoranter, contigerit attentari, non obstantibus litium pendentia huiusmodi aliisque praemissis, ac constitutionibus et ordinationibus Apostolicis, necnon dicti Ordinis aliisve quibusvis etiam iuramento, confirmatione Apostolica, vel quavis firmitate alia roboratis, statutis et consuetudinibus, privilegiis quoque, indultis et litteris Apostolicis in contrarium praemissorum quomodolibet concessis, confirmatis et innovatis. Quibus omnibus et singulis illorum tenores praesentibus pro plene et sufficienter expressis, ac de verbo ad verbum insertis habentes, illis alias in suo robore permansuris, ad praemissorum effectum hac vice dumtaxat specialiter et expresse derogamus, ceterisque contrariis quibuscumque. Datum Romae apud S. Petrum sub annulo Piscatoris die 5 maii 1683, pontificatus nostri anno 7°. Signatum J. G. Slusius, et sigillatum annulo Piscatoris in cera rubea. — Rdi autem adm tres primi abbates illius *Brevis* copiam petiere, quae et concessa est. 234.  Cum autem in Capitulo generali de anno 1667, in aliquibus provinciis nominati non fuerant Vicarii generales seu Visitatores, et aliqua monasteria reservata fuerant quibusdam patribus abbatibus, praesens Capitulum generale inhaerens decreto praefati Capituli 1667, quo statuitur unamquamque provinciam suum debere habere Visitatorem, praefatis reservationibus penitus revocatis, statuit in omnibus provinciis instituendos esse Vicarios generales seu Visitatores, prout de facto instituit. 235.  *Vicarii generales seu visitatores et syndici provinciarum.* — *In tota Italia et Insulis adiacentibus* : R. D. Ioannes Antonius, abbas de Stamedio, Procurator generalis in Curia. — *In Polonia, Prussia et Lituania* : Vicar. R. D. Ioannes abbas de Landa, commissarius generalis ; Synd. R. D. Ioannes abbas de Wistico. — *In Silesia* : Vicar. R. D. Bernardus abbas de Grissovio ; Synd. R. D. Henricus abbas de Henricovio. — *In Bohemia, Moravia et Lusatia* : Vicar. R. D. Laurentius abbas de Osseco ; Synd. D. Eugenius Hauman praepositus Vallis S. Mariae. — *In Austria, Stiria et Hungaria* : Vicar. R. D. Clemens abbas S. Crucis. — *In Carinthia et Carniola* : Vicar. R. D. Candidus abbas de Runa. — *In Congregatione Super. Germaniae* : Vicar. R. D. Emmanuel abbas de Salem. — *In Suevia* : Vicar. R. D. Elias abbas de Caesarea. — *In Franconia* : Vicar. R. D. Albericus abbas de Ebraco. — *In Helvetia, Alsatia et Brisgoia* : Vicar. R. D. Nicolaus abbas de Maris stella. — *In Bavaria* : Vicar. R. D. Martinus abbas de Campo principum. — *In Infer. Germania et Tractu Rheni* : Vicar. R. D. Aegidius abbas de Veteri monte ; Synd. R. D. Bernardus abbas de Campo S. Mariae. — *In patria Leodiensi.* Vicar. R. D. Emmanuel abbas de Alna ; Synd. R. D. Philippus abbas de S. Remigio. — *In Belgio Hispano* : Vicar. R. D. Franciscus abbas de Camberone ; Synd. R. D. Martinus abbas de Dunis. — *In Belgio Gallico* : Vicar. R. D. Richardus abbas de Valcellis ; Synd. D. Michael Gousselaire procurator monasterii de Laude. — *In Congregatione Coronae Arragonum et Navarrae* : Vicar. R. D. Felix abbas de S. Salvatore Leyrensi. — *In Provincia* : Vicar. D. Blasius Leaulté, s. th. d. prior de Thoroneto ; Synd. D. Nicolaus Teissier prior de Sinaqua. — *In Alvernia* : Vicar. R. D. Franciscus abbas de S. Sulpitio ; Synd. D. Stephanus Prinstet prior de Chassania. — *In Delphinatu* : Vicar. D. Ioachimus de la Pierre rector collegii Avenionensis ; Synd. D. Ioannes Rosselin prior de Bonavalle Viennensi. — *In ducatu Burgundiae* : Vicar. D. Franciscus Faspout prior de Fonteneto ; Synd. D. Bernardus Chappon prior de Buxeria Aeduensi. — *In comitatu Burgundiae* : Vicar. D. Georgius Meillardet, s. th. d. provisor seminarii Dolensis ; Synd. D. Stephanus Bourcet, s. th. d. prior de Balerna. — *In Lotharingia* : Vicar. R. D. Antonius abbas de Pontefrigido ; Synd. D. Nicolaus de la Barrière monachus de S. Benedicto. — *In Campania* : Vicar. D. Benedictus Henry, s. th. d. prior titularis de Bella aqua ; Synd. D. Daniel de la Hupproye [Huproye], s. th. d. prior de Tribus fontibus. — *In Picardia* : Vicar. D. Claudius Crescent, s. th. d., prior de Bello prato Belvacensi ; Synd. D. Franciscus Crevel, s. th. d., prior de Voto — *In Insula Franciae* : Vicar. R. D. Ioannes Edmundus abbas de Fulcardimonte ; Synd. D. Laurentius de Cairon de Cardonville, s. th. d. prior de Caroliloco. — *In Biturigia et Marchia* : Vicar. D. Iacobus Ardelu, s. th. d. prior de Loco regio ; Synd. D. Guillelmus Cotheret prior de Bella aqua Claromontensi. — *In Andegavia, Cenomania et Turonia* : Vicar. R. D. Iulianus abbas de Chalocheyo ; Synd. D. Emericus de Fourcroy prior de Pietate Dei. — *In Britannia minori* : Vicar. D. Iacobus Trouillault s. th. d. prior de Bona requie ; Synd. D. Ioannes Moreau prior de Reliquiis. — *In Pictavia* : Vicar. D. Petrus Marc prior de Gratia Dei ; Synd. D. Gabriel Girard, prior de Frenada. — *In provincia Burdegalensi* : Vicar. D. Bartholomeus La Caze, s. th. d. prior de Gimonte ; Synd. D. Philibertus Mouchevaire prior de Perigniaco. — *In provincia Ruthenensi* : Vicar. D. Altinus Proust, s. th. d. prior de Bonavalle ; Synd. D. Ioannes Maria Coppin prior de Ardorello pro provincia Tholosana. — *In provincia Tholosana* : Vicar. R. D. Petrus abbas de Caduino ; Synd. D. Mathaeus Carolus Amatus Minard, s. th. d. prior de Grandi sylva pro Rhuten. provinc. — *In Sabaudia* : Committitur specialiter R. adm D. Petro abbati de Claravalle visitatio monasteriorum suae filiationis per se vel per commissarios. Synd. D. Stephanus Prinstet prior de Chassania. — *Vicarii gener. seu visitatores S. O. — In Campania et Picardia* : R. D. Carolus abbas de Aureavalle. — *In Insula Franciae et Burgundia* : R. D. Eustachius abbas de Septem fontibus. — *In Normannia et Andegavia*, R. D. Dominicus abbas de Valle Richerii. — *In Britannia minori* : R. D. Guillelmus abbas de Veteri villa. — *In Pictavia* : R. D. Petrus abbas de Columba Lemovicensi. 236.  Provisor collegii S. Bernardi Parisiensis : D. Paulus Eudeline, s. th. d. Procurator collegii : D. Stephanus Delaverge. Procurator generalis in Curia romana : R. D. Ioannes Antonius abbas Stamediensis. Procurator generalis in Gallia : D. Stephanus Delaverge procur. collegii S. Bernardi Parisiensis. 237.  Sed cum procederetur ad electionem Procuratoris generalis in Curia, surrexit adm R. D. de Claravalle et quamdam protestationem, quam prae manibus in scriptis redactam habebat, tam suo nomine quam aliorum trium praedictorum primorum abbatum legit, cuius tenor est talis. Rme D., vosque R. abbates occasione suffragii modo prolati in gratiam R. abbatis pro offico [officio] Procuratoris generalis in Curia romana, gratum habete, ut nomine quatuor primariorum patrum Ordinis aliquid exponam quod sane iudicabitis non solum esse aequum et iustum, verum et necessarium pro regulari observantia Ordinis nostri. Non invidemus quin R. abbas eligatur ad hoc officium Procuratoris generalis, sed revocate, si placet, in memoriam, quod decreto Capituli generalis anni 1651 et *Brevi* Apostolico Alexandri VII virtute litterarum regiarum inserto registro magni consilii, unanimiterque recepto in Ordine per Capitulum generale 1667, et cuius observantia maximi est momenti apud nos omnes, adeo ut si executioni non mandetur fideliter, corruet sane tota disciplina nostri Ordinis per illud praescripta, quam nitimur defendere per monasteria Ordinis nostri. *Brevi*, inquam, illo cautum est ut abbates omnes teneantur exacte ad residentiam in propriis monasteriis, sicut et per praefatum statutum Capituli generalis 1651. Prohibeturque ne alibi resideant, et in consequenti ne possint suscipere munia eos ad aliam residentiam astringentia. At officium Procuratoris in Curia tale esse, ideoque penitus incompatibile cum abbatis dignitate ; neque est in potestate Capituli generalis dispensare ab observatione huius decreti pontificii ; unde compulsi obligatione conscientiarum nostrarum zelo Ordinis, submissioneque debita Sedi Apostolicae adhaerendo ac insistendo nostris antefactis protestationibus, appellationibus et aliis quibuscumque actibus, servataque debita reverentia, Rme pater et isti toti coetui per oppositionem instamus, ne abbas eligatur ad hoc munus Procuratoris generalis in Curia. Et si ulterius procedatur, quod non possumus suspicari de hoc coetu Summo Pontifici maxime submisso, declaramus nos appellare ab huiusmodi electione ad Summum Pontificem. Et circa hoc, R. D. ceterique Diffinitores attente observare est, quod lis coram Summo Pontifice pendens imo et ea quae ante hoc instituta est coram Rege christianissimo a quo expectatur in dies arrestum, quod quidem commissarii a regia Maiestate specialiter deputati vota et suffragia super hoc nuper dedere, complectuntur controversiam de abbatibus promovendis aut non promovendis ad hoc officium Procuratoris generalis in Curia, proptereaque non decet ut praeveniatur per praesentem electionem iudicium oriundum tum a Summo Pontifice quam a Rege Christianissimo. Neque decet ut per praesentem lectionem praeiudicetur nostris iuribus ; maxime cum possint facile assumi de Ordine benemeritae personae non suspectae partibus. Et id aegre ferre non debent R. abbates, qui aliunde habent respondendum de sibi commissis animabus, quae debent fovere verbo et exemplo in monasteriis suis residendo. Et hanc nostram declarationem postulamus inseri de verbo ad verbum sicut continetur in hac charta in tabulis Capituli generalis per notarios, et dictae nostrae appellationis actum nobis dari. Signatum fr. Claudius… *etc. ut supra*. 238.  Occasione cuius protestationis Rmus D. N. dixit deliberandum esse, et quid unusquisque sentiat inquirendum, videlicet an non obstante obligatione qua tenentur abbates ad residendum possit ex ipsis unus eligi ad officium Procuraturis in Curia romana. Quo in deliberationem misso, omnes et singuli, uno dumtaxat excepto, qui propter gravitatem materiae moram petiit, censuerunt bonum privatum debere cedere bono publico. Ideoque abbates ad dictum munus obeundum posse eligi, praesertim cum hucusque multis abbatibus haec demandata fuerit provincia, etiam in hoc saeculo, et ex usu omnium Ordinum et religionum constet iuxta decretum Concilii Tridentini, episcopos et a fortiori quoslibet alios superiores posse pro necessitate et evidenti utilitate, necnon et debita obedientia ab ecclesiis suis abesse. Ad proinde collectis suffragiis, nullo excepto praeter R. adm tres primos et eum qui moram petiit, omnes alii Diffinitores moti non solum utilitate sed etiam summa necessitate rerum totius Ordinis apud SS. gerendarum, hoc maxime tempore quo ardua, si quae unquam in romana Curia totus Ordo negotia habet, R. D. Ioannem Antonium abbatem Stamediensem, virum in rebus Ordinis peritissimum, quasi uno ore Procuratorem generalem Ordinis in dicta romana Curia elegerunt, sicque constitutus est. 239.  Tum lecta est distributio monasteriorum in aliquot provincias. — *Monasteria Provinciae* : de Thoroneto, de Sinaqua, de Valle sancta, de Francis vallibus, de Valle magna, de Mansiade, de Campis bonis, de S. Petro de Almanara apud Areas, monialium, de Monte Sion apud Massiliam monialium, de Sante Cruce apud Aptam, monial., de S. Magdelena [Magdalena] apud Carpentoratum, monial., de S. Petro alias Eplan, apud Arausicam, monial., de Vignauge monial., de Bagnolis alias Valsauve monial., de S. Clara apud Alesium monial., de Mercurio monial. — *Monasteria Picardiae* : de Bello prato, de Valloliis, de Longo villari, de Carocampo, de Gardo, de Frigido monte, de Gaudio B. M. prioratus, de Monchiaco monial., de Hispania monial., de Fervaquiis monial., de Villencuria monial., de Biache monial., de Salvatorio monial., de Paraclito monial. — *Monasteria Andegaviae. Cenomaniae et Turoniae* : de Ponte octrano, de Oratorio, de Buxeria, de Bella brancha, de Claromonte, de Fonte Danielis, de Pietate Dei, de Charitate, de Fontanis albis, de Baugeriaco, de Monceyo monial. de Bono loco monial., de Perrodio monial. — *Monasteria Normanniae* : de Mortuo mari, de Bello becco, de Bono portu, de Voto, de Noa, de Strata, de Brolio Benedicti, de S. Andrea, de Thesauro monial., de Fonte Gerardi monial., de Villaribus Caniveti monial., de Mortonio alias de Albis dominabus monial., de Claretis monial. — *Monasteria Biturigiae et Marchiae* : de Loco regio, de Bella aqua Claromontensi, de Albiniaco, de Varenis, de Landesio, de Prato benedicto, de Pratea, de Nigro lacu, de Callovio, de Bono loco Lemovicensi, de Palatio, de Barzella, de Bello visu monial., de Loco Nostrae Dominicae monial., de S. Aniano monial. prioratus. — *Monasteria provinciae Burdegalensis* : de Obazina, de Valeta, de Dalone, de Bullio, de Riveto, de Ponte alto, de Petrosa, de Gondonio, de Bosco cavo, de Perigniaco, de Sylva lata, de Coirosio monial., de S. Bernardo Tullensi monial., de S. Sigismundo monial., de S. Bernardo Bayonensi monial. — *Monasteria provinciae Auscensis* : de Fonte frigido, de Ardorello, de Candelio, de Nova abbatia, de Bello loco Ruthenensi, de Bonacumba, de Sylvanesio, de Leula apud Perpigniacum prioratus, de Olivis monial., de Rivo nitido monial., de S. Antonio apud S. Sulpitium monial., de Costa Ioannis monial., de Vico monial., de Lissaco monial., de Leyma monial., de Lazeriis monial., de Benedictione Dei prope S. Genesiam monial., de Nonenqua monial. — *Monasteria provinciae Delphinatus* : de Bonavalle Viennensi, de S. Sulpitio, de Chassania, de Leoncello, de Valle crescenti et Bono loco unitis, de Aqua bella, de S. Iusto apud Romans monial., de S. Paulo apud Beaurepaire monial., de Vernaisone monial., de Valle Bressiaci apud Costam S. Andreae monial., de Gratia apud Tullinum prioratus monial., de Hays monial., de Bons monial. — *Monasteria Insulae Franciae* : de Curia Dei, de Eleemosina, de Aqua monial., de Vicinis monial., de Villariis monial., de Gaudio iuxta Nemosium monial., de S. Antonio apud Parisios monial., de Ponte dominarum monial., de Parco dominarum monial., de Monte Nostrae Dominae iuxta Provinum monial., de Caroliloco, de Sacracella, de Fonte Ioannis. — *Monasteria Campaniae* : de Pratis prope Trecas monial., de S. Iacobo prope Vitriacum monial., de Amore Dei monial., de Tribus fontibus, de Valle dulci, de Monasteriis, de Bello loco Lingonensi, de Caherio, de Elancio, de Signiaco, de Fusniaco, de Valle regis, de Igniaco, de Bullencuria, de Sigilleriis, de Ripatorio, de Moris, de Longo vado, de Roseriis prioratus, de Mazuris prioratus, de Bella aqua prioratus, de Gratia Nostrae Dominae prioratus, de Vallibus in Ornesio. — *Monasteria ducatus Burgundiae* : de Buxeria Aeduensi, de Rigniaco, de Fonteneto, de Rupibus, de Scalariis, de Bonoradio, de Marcilliaco, de Charitate Lingonensi, de Alba ripa, de Quinciaco, de Molezia monial., de Consolatione B. M. alias de Reconfort monialium. 240.  Quia Capitulo generali solvendae restant in omnibus fere provinciis contributiones, mandat et praecipit praesens Capitulum omnibus Syndicis, ut intra annum ab hac die computandum solvere cogant per omnes iuris et iustitiae vias abbates seu monasteria, quae illas debent. Si qui autem solvere renuerint, ad expensas omnes teneantur. 241.  Eadem die post meridiem, congregato Diffinitorio, solo absente R. adm D. de Morimundo, lecta sunt huius praesentis Capituli generalis acta usque ad sessionem undecimam. 242.  Tunc vocati sunt auditores et examinatores computationum, qui suorum cumputorum [computorum] rationem reddiderunt, et Syndicorum et cellerarii Cistercii computationes retulerunt, quas acceptavit Capitulum, sic et renovationes antiquarum contributionum annuatim debitarum a quocumque monasteriorum, titulum quem mandavit a notariis subsignari et sigillo Diffinitorum muniri. Computa vero cellerarii Claraevallis ratione praetensi ab eodem monasterio debiti, iussit terminari, salvo iure partium, hoc est Capituli generalis et dicti monasterii Claraevallensis. Et quia iidem examinatores in sua conclusione quasi certum debitum agnoverunt, mandavit Capitulum generale ut corrigerent, quia solum ad calculum et non ad approbationem mandatum a Capitulo acceperant. 243.  Quia circa ius quod habere praetenditur in collegio S. Bernardi urbis Tolosanae non fuit executioni demandata commissio, statuit praesens Capitulum generale, quod Provisor dicti collegii, et alii qui in eo ius habere praetendant, instrumenta et titulos in manibus R. D. de Caduino resignabunt, qui in sequenti Capitulo referret statum dicti collegii, qui sunt eius redditus, et an illud ad Ordinem in commune pertineat, vel in particulari ad monasterium Grandis sylvae. 244.  Die 30 convocato, ut moris est, Diffinitorio, absente R. adm D. de Morimundo infirmitate sua, R. D. primus Promotor requisivit actum, qui datus est ei protestationis quam fecit ratione officii sui et nomine Capituli generalis, quod conclusio, quae relata est heri Diffinitorio facta in computis R. adm abbatis seu cellerarii Claraevallis ab examinatoribus computationum, nullo modo possit, pro recognitione debiti per illum praetensi haberi, quodque huiusmodi conclusio quomodocumque exprimatur, non possit praeiudicare Capitulo generali et eius decreto circa illud negotium nuper facto, et eidem petiit de similibus hucusque habitis in praecedentibus Capitulis generalibus conclusionibus ; quia tales conclusiones sunt tantum relationes et supputationes, quae fiunt ab officiariis Capituli generalis, et non decreta et statuta aut recognitiones, nisi ad eodem Capitulo approbentur. 245.  Contra quam protestationem protestatus est R. adm D. de Claravalle pro conservatione sui iuris, et actum petiit, qui datus est ei. 246.  Petitioni factae a D. Francisco Lonjon provisore collegii Tholosani ut ex charitate ipsi subministretur, unde possit ad dictum collegium redire, annuit praesens Capitulum generale, et statuit ut ex monasterio de Grandi sylva, cuius est professus, accipiat centum libr. turonen., ita tamen ut istius summae dictum monasterium refusionem habeat ex contributionibus, quas debet vel debebit in posterum, attento quod ipse D. Lonjon fuerit Vicarius generalis provinciae Ruthenensis. 247.  Decrevit praesens Capitulum generale, ut fiant orationes more solito pro SS. D. N. et aliis. 248.  Quia monasterium de Gondon tanta laborat inopia, ut non possit solvere contributiones, absolvitur a praesenti Capitulo a solvendis contributionum arreragiis usque ad praesentem annum. 249.  Tum continuata fuit lectio actorum praesentis Capituli generalis coram omnibus Diffinitoribus, tam horis matutinis quam pomeridianis, et sic terminatum fuit in ipso Diffinitorio, in quo R. D. quatuor primi abbates obtulerunt protestationem tenoris sequentis, cuius actum petierunt, qui concessus est eis. 250.  Nos, quatuor primi patres Ordinis nostrarum conscientiarum stimulis ducti ac necessitate tuendi nostras dignitates et praerogativas iisdem annexas, compellimur ad renovandas nostras protestationes, quoties iura nostra impetuntur. Propterea quantum attinet ad subscriptionem actorum huius Capituli seu processus verbalis, quae a nobis expectatur, sumus ad eam dispositi, dum protestati fuerimus, sicut et protestamur, nos tantum subscribere propter obedientiam Regis mandato nobis per Ill. archiepiscopum Parisiensem denuntiato, reddendam, non intendentes derogare illis nostris iuribus, protestationibus, declarationibus et actionibus quibuscumque per nos factis, aut in posterum faciendis, nec ulla ratione approbantes processum verbalem huius Capituli suis modis expressum, nec acta eiusdem multo minus, quae in contrarium nostris actibus facta per Promotores et Diffinitores, quae nobis communicata scripto non fuerunt ea forma quae in tabulis Capituli audivimus inserta. Cuius rei actum postulamus, et eum inscribi in munimentis Capituli de verbo ad verbum. Signatum fr. Claudius… *etc. ut supra*. 251.  Contra quam protestationem R. D. primus Promotor protestatus est, protestationis suae actum petiit, qui concessus ei est. 252.  Tum pro maiori cautela actorum praesentis Capituli, statuit idem Capitulum generale, ut additiones quae sunt ad marginem et raturae quae sunt intra corpus praesentis processus verbalis approbentur a Rmo D. N., R. adm D. de Firmitate, et R. D. de Caduino, una cum R. D. notariis abbatibus. 253.  Et sic terminatum est Capitulum generale die 30 mensis maii anno Domini 1683 et signatum a Diffinitoribus, fr. Ioannes abbas generalis Cisterciensis, fr. Claudius abb. Firmitatis, fr. Iacobus abb. Pontiniaci [Pontigniaci], fr. Bouchu abb. Claraevallis, fr. Nicolaus abb. de Morimundo, fr. Petrus abb. Caduini, fr. Petrus abb. Luciscellae, fr. Carolus abb. Aureavallis, fr. Eustachius abb. S. Loci alias de Septem fontibus, fr. Guillelmus abb. Veteris villae, fr. Ioannes Antonius abb. Stamedii, fr. Dominicus abb. Vallis Richerii, fr. Emmanuel abb. Salemitanus, fr. Bernardus abb. Grissovii, fr. Aegidius Siffenius abb. Veteris montis, fr. Petrus abb. de Columba, fr. Oliverius abb. Parisiensis, fr. Claudius abb. de Petris, fr. Felix abb. S. Salvatore Leyrensi, fr. Franciscus abb. de Camberone, fr. Claudius abb. de Gratia Dei, fr. Claudius abb. de Castellione, fr. Stephanus abb. de Charmeya, fr. Ludovicus abb. Charitatis, fr. Iulianus abb. de Chalocheyo notarius cap. gener. fr. Ioannes Edmundus abb. Fulcardimontis notarius cap. gener. 